Bayramov Putinin xüsusi nümayəndəsi ilə görüşdü - FOTO\n17:55 28.04.2022 Siyasət\nAzərbaycanın xarici işlər naziri Ceyhun Bayramov Rusiyanın Xəzər dənizi məsələləri üzrə Yüksək Səviyyəli İşçi Qrupda nümayəndə heyətinin başçısı Mixail İvanoviç Petrakovu qəbul edib.\nGörüş aprelin 28-də Azərbaycan və Rusiya arasında Xəzər məsələləri üzrə ikitərəfli məsləhətləşmələr çərçivəsində baş tutub.\nGörüşdən öncə Vladimir Putinin MDB-nin iştirakçı dövlətləri olan həmsərhəd ölkələrlə Rusiyanın dövlət sərhədlərinin delimitasiyası və demarkasiyası üzrə xüsusi nümayəndəsi, xüsusi tapşırıqlar üzrə səfir Mixail Petrakovla Azərbaycan Prezidentinin sərhəd və Xəzər dənizi məsələləri üzrə xüsusi nümayəndəsi Xələf Xələfov arasında ikitərəfli məsləhətləşmələr keçirilib.\nCeyhun Bayramovla görüş zamanı Xəzər məsələləri üzrə əməkdaşlıq, eləcə də delimitasiya və kommunikasiyaların açılması da daxil olmaqla Azərbaycan Prezidentinin, Ermənistan baş nazirinin və Rusiya Prezidentinin üçtərəfli bəyanatlarının icrası ilə bağlı məsələlər müzakirə edilib.\nHəmçinin ikitərəfli gündəliyin geniş spektrini əhatə edən məsələlər üzrə də fikir mübadiləsi aparııb.


Cahil cəmiyyətində məsxərəçilik\nİman etməyən insanlar Allahın insanlar üçün seçib bəyəndiyi din əxlaqını yaşamadıqları üçün Qurandan tamamilə uzaq bir xarakterdədirlər. Bu səbəbdən gündəlik həyatlarında istehzalı münasibət çox yayılmışdır.\nBu əxlaq pozuqluğunun səbəbi qürurlu olmaları və gözəl əxlaqı yaşamamalarıdır. İçlərindəki bu qürur bir çox şəkildə özünü biruzə verir. Olduqları mühitdə ən üstün insan olmaq istədikləri üçün başqalarının gözəl xüsusiyyətlərini gördüklərində onlarla lağ edirlər. Bu yolla qarşılarındakı insanı alçaltmağı, onu insanların gözündə hörmətdən salmağı və onun əhvalını pozmağı hədəfləyirlər. Bu insanı digər insanların bəyənməsini və təqdirini qazanmasını istəmirlər. Allahın Quranda öyrətdiyi gerçək sevgini, şəfqəti, mərhəməti yaşamadıqları üçün də lağ edərək bir-birlərini üzməkdən çəkinmirlər.\nGündəlik həyatları bu tip nümunələrlə doludur. Yoldaşlarının və ya başqa insanların əskikliklərini, fiziki qüsurlarını, yanlışlarını öz aralarında danışaraq lağ edirlər. Ayağı büdrəyən, boğazına bir şey qaçan, dili dolaşıb bir sözü səhv söyləyən birini gördüklərində şişirdilmiş gülüşlərlə rişğənd edir və o insan haqqında hörmətdən salıcı söhbətlər edirlər. Hətta o an gülərək o insana rişğənd etdikləri kimi, daha sonrakı günlərdə də hər fürsətdə bunu ona xatırladaraq, utandırmağa çalışırlar. İstehzaya məruz qalan insanlar da də eyni əxlaqı yaşayırlar. Sonrakı günlərdə özləri də eyni vəziyyətə düşən birini gördüklərində onlar da o şəxslərə lağ edəcəklər. Yəni bütün bu insanların arasında sanki "səssiz" bir cahiliyyə razılaşması var. Buna görə özləri ilə lağ edildikdə onlar da özlərinə gülənlərdən daha çox gülərək bu vəziyyəti örtməyə çalışırlar. Acıqlarına getsə də bunu hiss etdirməməyə çalışırlar. Çünki lağ edilməklərinin anlaşılması onlara görə alçaldılmaq deməkdir.\nBundan başqa bəzi şəxslər də yolda fiziki cəhətdən qüsurlu birini gördüklərində əlləri ilə o insanı işarə edərək, gülməyə və lağ etməyə çalışırlar. Əskikliyi olan insanın bunu görə biləcəyini və utanacağını bildikləri halda, çirkin rəftardan çəkinmirlər. İnsanların paltarları, saç formaları, danışıq tərzləri, şivələri, üslubları, peşələri və hətta həyat tərzləri ilə lağ etməyi bir əyləncə növü olaraq qiymətləndirirlər. Bunu da daha əvvəl ifadə etdiyimiz kimi, yalnız öz qürurlarını oxşamaq, başqalarının təqdir edilməsinin qarşısını almaq və digər insanları hörmətdən salmaq məqsədi ilə edirlər.\nGündəlik həyatda cahiliyyə zülmü: Məsxərəçilik\nQuranda məsxərəçilik qadağan edilir.


Şəkidə evdən qızıl və pul oğurlayan dəstə saxlanılıb - FOTO - Press.az\nŞəkidə evdən qızıl və pul oğurlayan dəstə saxlanılıb - FOTO\nDİN-in Mətbuat Xidmətinin Şəki regional qrupundan Press.az-a verilən məlumata görə, daxil olmuş müraciətlə əlaqədar olaraq həmin ünvana baxış keçirilib, zərərçəkmişə məxsus evdən 8 min ABŞ dolları, 8 min manat pul və 6 min manat dəyərində qızıl-zinət əşyalarının oğurlandığı müəyyən edilib.\nKeçirilmiş təxirəsalınmaz istintaq və əməliyyat-axtarış tədbirləri nəticəsində oğurluğu törətməkdə şübhəli bilinən 3 nəfər Şəki şəhər sakini- Elgün Rəsulov, Anar Abdulhəmidov və Səxavət Mustafayev saxlanılıb.\nSaxlanılan şəxslərin ətrafında aparılan araşdırma zamanı məlum olub ki, E.Rəsulov, A.Abdulhəmidov və S.Mustafayev qabaqcadan əlbir olub, həmin evə oğurluğa girməyi planlaşdırıblar. Onlar ev sahibini və ailə üzvlərini izləyərək, heçkimin olmadığı müddətdə ora daxil olublar. Pul və qızıl-zinət əşyalarını oğurladıqdan sonra isə öz aralarında bölüblər. Polis əməkdaşlarının keçirdikləri tədbirlərlə oğurlanmış qızıl və pul onlardan maddi sübut kimi götürülüb.\nAbşeronda istixanada narkotik əkib-becərən şəxs iş başında yaxalandı - FOTO


“Onu ömürlük həyatımdan sildim” » Azərbaycanın xəbər portalı - NEWS24.AZ\n“Onu ömürlük həyatımdan sildim” - FATİMƏ FƏTƏLİYEVA - VİDEO - FOTOLAR\n18:49 / 07 fevral, 2020\nDeyir ki, bu sənətdəki yerimi, uğurumu dişimlə - dırnağımla qazanmışam. "Göyçək Fatimə"yə çevrilənə qədər məşhur nağıldakı kimi olmasa da, onun da "əl-ayağı bağlı kəhrizə atmaq", "faytonunu balqabağa çevirməyə" cəhd edənlər olub. Söhbət qarışqa kimi çalışmağı sevən, amma şəxsi həyatından danışmaqdan qaçan tanınmış rəqqasə Fatimə Fətəliyevadan gedir.\nSənətçinin News24.az-a verdiyi müsahibəsini təqdim edirik. Amma bu dəfə söhbətə onun sənətindən yox, biznesindən başladıq.\n- Əslində bizneslə sənəti bir-birinə qarışdırmaq doğru deyil. Əks halda, sənətini sevən insan üçün bu, hörmətsizlikdir. Mənim üçün sənət hər zaman birinci olub. Səhnəyə gəldiyim ilk gündən bu yana büdrəyə-büdrəyə zəhmətimlə addımlayıb bir çox uğura nail olmuşam. Düzdür, indi bir çoxları sənətə ancaq pul qazanmaq xatirinə gəlir, amma məncə, bu, çox yanlış bir şeydir. Düzdür, əvvəllər mən də madiyyat arxasınca qaçmışam. Toylarda rəqs etmişəm, məclisə aş gətirmişəm, bir günün içində 10 şou-proqramda çıxış etmişəm. Amma bunları sənətimlə bağlı layihələrimı həyata keçirmək naminə eləmişəm. Yəni pulu klip çəkdirmək, hansısa yaradıçı işimi gerçəkləşdirmək üçün qazanmağa çalışmışam. Mənim üçün sənətim, təqdimatım, adım hər şeydən vacibdir.\n- Əvvəllər hər bir tənqidə emosional yanaşırdınız, depressiyaya düşürdünüz, hətta göz yaşı belə tökürdünüz...\n- Bilirsiniz, evdə valideyn öz uşağını tənbeh edə-edə, onu danlaya-danlaya böyüdür. Nəticədə isə sağlam düşüncəli övlad yetişir. Eynilə də mən. Tənqidlərə qulaq asa-asa sənətimdə irəlilədim. Azərbaycan rəqslərinin sirrlərini bilmirdim, amma indi özüm fərdi şəkildə xoreoqraf kimi çalışıram. Cavanlıqda kimsə mənə söz deyəndə inciyirdim, amma indi onlara təşəkkürümü bildirirəm. Həyatda uğur qazanmaq üçün bütün çətinliklərdən keçmişəm. Bəlkə də kənardan kimsə mənə baxanda deyəcək ki, “Fatimə xanımın gözu doymur”, amma elə deyil. O ki, qaldı depressiyaya. Belə hallar indi də məndə olur. Məsələn, iki ay öncə depressiyaya düşmüşdüm, inanın ki, heç nə ilə məşğul olmaq istəmirdim. Amma indi yaxşıyam, içimdə işimə sevgi dolub daşır. Məncə insan özünü olduğu kimi göstərməlidir. Əgər, pisəmsə, deməli pisəm, yaxşıyamsa yaxşıyam.\n- Tez-tez sosial şəbəkələrdə ətrafda baş verən hadisələrə sərt reaksiya verirsiniz...\n- İnanın ki, məni elə ən çox bu depressiyaya salır. Bəzi sənətçilərimiz özlərini çox pis təqdim edirlər. Oturuşları, danışıqları, məclislərdə idarə etmələri çox biabırçıdır. Onları görəndə sənətdən getmək istəyirəm. Amma düşünürəm ki, mən, sən, o getsin, pislər qalsın? Tamaşaçılar bəzən bu cür ab-havadan bezir, yorulur. Çünki bu cür insanları görəndə tamaşaçılar düşünür ki, bu şou adamlarının hamısı eynidir, heç biri özünü normal apara bilmir. Görürsən, oxuyanlardan, ya da rəqqasələrdən hansısa biri məclisdə, yaxud da bir məkanda gah başı üstündə fırlanır, gah masanın üstündə oxuyur, gah çarpayıya yıxılır... Belələrini görəndə dəhşətə gəlirəm. Qəribəsi odur ki, bu cür adamları nədənsə daha çox reklam edib önə çıxarırlar. Sonra da onlar elə böyük-böyük danışırlar ki.... Baxanda fikirləşirlər ki, bunlar nə ediblər, ümumiyyətlə hər hansısa bacarıqları varmı? Ancaq danışırlar. Düzdür, nədənsə belə iradlar daha çox oriyental oynayan rəqqasələrə ünvanlanır. Amma insafla demək lazımdır, bəzi ifaçılar bu rəqsləri çox möhtəşəm şəkildə təqdim edirlər. Mən belələrini görəndə alqışlayıram.\n- Sosial şəbəkələrdə sizi də az tənqid eləmirlər. Bəzən təhqir də yazan olur...\n- Düzdür yazanlar var, amma çox deyil, bir- iki adam yazır. Onlar da olmalıdır. Hər kəs məni sevə bilməz. Amma heç nə elə-belə olmur. Ola bilsin ki, bu kiminsə sifarişi ilə olub. Bəyəm Fatiməni sevməyən azdır?! Nə yaxşı ki, içimdə kin, nifrət yoxdur. Amma lazım gələndə cavabını da verirəm. Kiminsə mənə söz deməsinə icazə vermərəm.\n- Həmkarınız Oksana Rəsulova onu "rəqqasə" adlandırılmasını istəmir. Siz necə?\n- Mən fəxr edirəm ki, Azərbaycan rəqqasəsiyəm. Mən ancaq milli rəqslərimizi nümayış etdirməyi tərcih edirəm. O yaşda deyiləm ki, atdana - düşə hind rəqsi oynayım. Bu gün mənə ancaq ciddi, ağır milli rəqs eləmək yaraşır. Amma içimdə o çılğınlıq həmişə olacaq. Hər dövrün öz gözəlliyi var.\n- İndi belə deyisiniz, amma vaxtıilə bununla bağlı bəzi həmkarlarınızla rəqabətə girirdiniz...\n- Xeyr. Mən yox, onlar mənimlə rəqabətə girirdilər. Sadəcə, gənclik illərimdə tez özümdən çıxırdım, hər sözə reaksiya bildirirdim, indi elə deyiləm.\n- Zamanında Fatimə - İlham cütlüyü var idi. Hər yerə birgə çıxırdınız. Amma sonra aranızdan “qara pişik” keçdi...\n- Biz bir-birimizə dəstək olurduq. Hətta tərəziyə qoysaq, bəlkə də mən ona daha çox dəstək olmuşam. Amma sonra yollarımız ayrıldı. Çox sevinirəm ki, belə oldu. Xoş günümə sevinməyən adamla necə əlaqəm ola bilər? Bildiyiniz kimi, bu yaxınlarda ailəmdə xoş hadisə oldu. Mən o insandan bir quru təbrik gözləyirdim, amma o, telefonla zəngi belə çox gördü. Yolunu gözləmirdim, amma yenə də ürəyimdə kiçik bir hiss deyirdi ki, “Fatimə, ona inan”. Amma nəticədə öz-özümü aldatmış oldum. Ona görə də İlhamı ömürlük həyatımdan sildim. Halbuki mən onun hər işində -xeyrində, şərində yanında olmuşam.\n- Adətən, Fatimə Fətəliyevanın ətrafında müğənnilər olur. Bəs rəqqasələrlə dostluq eləmirsiniz?\n- Düzünü deyim, bu sahədə heç kimlə dost deyiləm, amma düşmən də deyiləm. Əsas da Novruz bayramlarında Fatimə yadlarına düşür. Amma dəstəyimi heç vaxt əsirgəməmişəm. Hətta danışmadığım insanlarla belə “salam-sağ ol” saxlayıram. Amma təəssüf ki, bunu anlamayıblar. Sadəcə, mən özüm üçün bir məsafə saxlayıram. Şou-biznes əhli ilə bir dəfə görüşsəm, ikinci dəfə artıq bir bəhanə ilə ora getmərəm. Çünki axırı yaxşı bitməyəcək. Orda qeybətlər olacaq, söhbətlərdə adım çəkiləcək. Ona görə də elə getməsəm, daha yaxşıdır. Düzdür, mən şou-biznesdə tanınmışam, amma yavaş-yavaş o ab-havadan uzaqlaşıram.\n- Toylara rəqqasə kimi gedirsiniz?\n- Ancaq özümün təşkil etdiyim xnalarda rəqs edirəm. Fərdi şəkildə rəqqasə kimi toylara getmirəm. Düşünürəm ki, artıq bunu edə bilmərəm. Məsələn, bu yaxınlarda bir qız pərəstişkarım məni toyuna dəvət etdi. Səhnəyə çıxdım çox utandım, özümü itirdim, rəqs edə bilmədim. Elə bilirdim o an hər kəs mənə pis-pis baxır.\n- Xınalarda həm də oxuyursunuz və buna görə çox tənqid olunduz. İlk olaraq dostunuz Ramal İstafilov sizi hədəfə aldı...\n- Əslində, Ramal düzgün danışır, ondan incimək lazım deyil. O mənə bu sözü deyir ki, başqaları oxumasınlar. Ramal çox istedadlıdır, amma tənbəldir. Əgər, müğənni olub indi oxuduğum kimi ifa eləsəm, onda Ramalla qalmaqal edib dalaşardım. Deyərdim ki, “xeyir ola, sən niyə mənim oxumağıma söz deyirsən?”. Amma elələri də var ki, özünə müğənni deyir, amma öz səsini eşitmir. Mən müğənni deyiləm, heç olmaq da istəmirəm. Ancaq məclislərimə şirinlik qatmaq üçün oxuyuram. Bəs, neyniyim?! Bəzi duzsuz aparıcılar kimi əlimə mikrafon alıb üç söz deyim? Belələri üç söz bilirlər, “Allah xoşbəxt eləsin, mübarək olsun, oğullu- qızlı olun”. Mən də bunu edim?! Hələ utanmadan bu üç kəlməni də vərəqdən oxuyurlar. Ancaq geyimlərini göstərirlər. Mən məclislərdən sonra tər-su içində evə qayıdıram. Heç vaxt məclisimdə tənqid, təhqir formasında “hakışta” demirəm. Elə olmaz elə. Gəlinləri, qaynanaları, baldızları alçaltmaq olmaz. Biz məclisləri gəlinlərimizin istəyi ilə təşkil edirik. Mən kiməm ki, orda kiməsə söz atım?! Ümumiyyətlə, çalışmıram, kiməsə özümü bənzədim. Oxşatmağa çalışdım, gördüm ki, heç nə alınmadı. Elə, Fatimə Fətəliyeva kimi qalsam, daha yaxşıdır.\nFatimə uşaqlıq şəklini paylaşdı: “Məncə o vaxtlar botoks edən olmayıb” – FOTO\nBu dəfə Elariz Fatiməyə qarşı iddia irəli sürdü


Kərəm Həsənov və Elmar Vəliyev Qara dəniz sahilində otel tikirlər - Gürcüstanda » Korrupsiya.org\n12 iyn 2018, 13:51\nGürcüstanda inşa edilən otelə bir neçə on milyon dollar vəsait sərf olunacaq\nDaxil olan məlumatda bildirilir ki, Gəncə dəki tikinti işlərini, həmçinin Gürcüstandakı otel tikintisini Kərəm Həsənovun “Azinko” şirkəti həyata keçirir. Mənbə onu da bildirib ki, Gürcüstanda inşa edilən otelə bir neçə on milyon dollar vəsait sərf olunacaq.\nƏhməd Əhmədzadənin oğlu Qaxdakı 30 hektar ərazini necə ələ keçirib? (FOTOLAR) 23 fev 2018, 15:39\nAzərbaycan Beynəlxalq Bankının Gürcüstandakı filialı BAĞLANDI 25 iyl 2018, 17:18\nDirektor "yuxarılar"a pul çatdırmaq üçün rüşvət yığır - Müəllimlərdən ŞİKAYƏT 16 may 2019, 17:33\nSOCAR: “Bursagaz” və “Kayserigaz”ın təhvil-təslimi başa çatıb 18 iyn 2019, 11:02\nYanvardan sonra xalqı iqtidara qarşı qaldıran ilk məmur – Yasamal çalxalanır… 23 may 2019, 13:29\n"Qardaşım zəng edib dedi ki..." – Anasından sonra özünün öləcəyini bilən mərhum aparıcının BİBİSİ 21 may 2019, 17:29\nBadamdarda sürüşməyə səbəb olan nədir? 23 okt 2018, 21:17\nTərtərçay Hidroqovşağı İdarəsində 344 “işçi” necə saxlanır? - Maxinasiya... 22 iyn 2018, 11:26\nSiyavuş Novruzovdan azərbaycanlı milyarderlərə mesaj 07 dek 2018, 15:59


21 Noyabr 2017 - ONN MEDİA\nRLDP (Rusiyanın Liberal-Demokratik Partiyası) yekdilliklə Vladimir Jirinovskinin prezident seçkilərində namizədliyini irəli sürüb. ONN media-nın məlumatına əsasən, bu barədə partiyanın vitse-spikeri İqor Lebedev xəbər verib. Xatırladaq ki, Rusiya Federasiyasında növbəti prezident seçkiləri 2018-ci ilin martın 18-də keçiriləcək. Qanunvericiliyə əsasən, yeni seçiləcək prezident 6 il bu vəzifədə olacaq. [...]\nNoyabr 21, 2017\tadmin DÜNYA, VİDEO QALEREYA\t0\nİraqın baş naziri Heydər əl-Abadi ölkədə İŞİD terror qruplaşmasının hərbi məğlubiyyətə uğradığını bəyan edib. ONN media-nın xəbərinə görə, bu barədə NRT nəşri yazır. Baş nazir bununla belə qeyd edib ki, ölkədəki siyasi fikir ayrılığı İŞİD-ə yeni terror aktları törətməyə imkan yaradacaq. Bundan əvvəl İran prezidenti Həsən Ruhani İŞİD yaraqlılarının məğlub edildiyini bildirib. [...]\nNoyabr 21, 2017\tadmin DÜNYA\t0\nRusiya Federasiya Şurasının üzvü, Azərbaycan əsilli Rusiya milyarderi Süleyman Kərimov Fransanın Nitsa şəhərinin aeroportunda saxlanılıb. ONN media xəbər verir ki, bu haqda Rusiyanın Fransadakı səfirliyinin nümayəndəsi “RİA-Novosti” agentliyinə bildirib. O, hazırda polis bölməsindədir. Vilfranş-syur-Merdəki Rusiya baş konsulluğunun əməkdaşları senatorla görüşə biliblər. Səfirliyin nümayəndəsi Kərimovun saxlanılmasının səbəbini dəqiqləşdirməyib. “Biz yerli hakimiyyətlə daimi əlaqədəyik və onun azad olunmasına [...]\nNoyabr 21, 2017\tadmin HADİSƏ\t0\nDəyərli dostlar! Unutmayaq unutdurmayaq! 22 noyabr (1938-2003) Azərbaycan teatr və kino aktyoru, Azərbaycanın xalq artisti, SSRİ və Azərbaycan Dövlət mükafatları laureatı, milyonların sevimlisi Həsən Məmmədovun doğum günüdür. Allah rəhmət eləsin. [...]\nNoyabr 21, 2017\tadmin Unutmayaq Unutdurmayaq!\t0\nAzərbaycanın xilaskarı Ənvər Paşa\nDəyərli dostlar! Unutmayaq unutdurmayaq! 22 noyabr 1881 -ci ildə Azərbaycanın xilaskarı, Osmanlı İmperiyası tarixində əhəmiyyətli rol oynamış Türk sərkərdəsi və siyasi xadim olmuş Ənvər Paşanın doğum günüdür! Allah rəhmət eləsin! Ruhu şad olsun! [...]\nTürkiyənin Osmaniye vilayətində yeni doğulan uşağa ad qoyma üzündən iki ailə arasında baş verən qarşıdurma ölümlə nəticələnib. ONN media Türkiyə KİV-inə istinadən xəbər verir ki, daşlar və dəyənəklərdən sonra odlu silahdan da istifadə edildiyi qarşıdurmada 1 nəfər ölüb, 7-si yaralanıb. Yeni doğulmuş uşağa qoyulacaq adla bağlı fikir ayrılıqları olan ailələr arasında, iddiaya görə, daha əvvəlcədən də [...]\nİtaliyanın “Periodico Italiano Magazine” jurnalında Beynəlxalq İqtisadi və Siyasi Araşdırmalar İnstitutunun (IREPI) tədqiqatçısı Domeniko Letisiyanın jurnalın müxbiri Karla De Leoya Ermənistan-Azərbaycan, Dağlıq Qarabağ münaqişəsi ilə bağlı verdiyi müsahibə dərc olunub. ONN media xəbər verir ki, müsahibədə D.Letisiya Ermənistanın Azərbaycana qarşı təcavüzü, Dağlıq Qarabağ münaqişəsinin başvermə səbəbləri, hüquqi aspektləri, həmçinin həlli istiqamətində aparılan sülh danışıqları və mövcud [...]\nİraq ordusundan İŞİD-ə qarşı son həmlə\nİraq ordusu bu həftə Səlahəddin vilayətində son İŞİD qalıntılarının məhv edilməsi üçün əməliyyata başlayacaq. ONN media xəbər verir ki, bu barədə RİA məlumat yayıb. Əməliyyatın yaxın zaman ərazində sona çatacağı bildirilib. Qeyd edək ki, Ənbar, Mosul və Neynəvə kimi geniş ərazilərin müəyyən hissələri hələ də İŞİD-in nəzarətindədir. [...]\nRusiya Yeni ilə hazırlaşır- KREMLDƏ NƏHƏNG YOLKA UCALDILACAQ\nRusiyada Yeni il ərəfəsində “əsas yolka” Kremldə ucaldılacaq. ONN media xəbər verir ki, bunun üçün Moskva vilayətində 100 illik küknar ağacı seçilib. Eni 70 santimetr, budaqlarının genişliyi 15 metrə çatan ağac dekabrın 17-də Kremlin Kafedral meydanında ucaldılacaq. [...]\nİraqda partlayış- 20 ÖLÜ, 40 YARALI\nİraqın şimal-şərqindəki Tuz-Xurmatu şəhərində güclü partlayış baş verib. ONN media xəbər verir ki, partlayıcı maddə ilə yüklənmiş bazar yaxınlığında partladılıb. Partlayış nəticəsində azı 20 nəfərin həlak olduğu bildirilir. Hadisə nəticəsində 40-dan çox adamın isə yaralandığı qeyd olunub. Ölü və yaralı sayının arta biləcəyi istisna olunmur. [...]


Üz quruluşuna uyğun eynək modelləri - FOTOLAR\n29 İyul 2014 20:53\nYay fəslinin ayrılmaz aksesuarlarından biri günəş eynəkləridir. Havalar istilənən kimi xanımların çoxunu eyni sual düşündürür: “Necə, hansı formalı eynək seçməli? Üz quruluşuna uyğun eynəyi necə tapmalı?” Bu və digər suallara cavab tapmaq istəyən xanımlar üçün bir neçə məsləhətimiz var.\nGünəş eynəkləri gözləri günəşin zərərli təsirlərindən qoruduğu kimi, eyni zamanda, aksesuardır, gözlərə bəzək verir. Təbii ki, hər kəsin üz quruluşu bir-birindən fərqlənir. Ancaq ümumi olaraq üz quruluşu yumru, oval, dördbucaq, üçbucaq və uzun olmaq üzrə beş tipə ayrılır. Günəş eynəyi seçməkdə çətinlik çəkirsinizsə, aşağıdakı məlumatlar köməyinizə gələ bilər.\nYumru üz - Yumru üz quruluşuna malik insanlar geniş yanaqlara sahib olur, üzün uzunluğu ilə eni az qala bir-birinə bərabərdir. Yumru üz quruluşu olan insanlar yumru çərçivəli eynəklərdən uzaq durmalıdırlar. Üzə bir az uzunluq qatmaq və daha zərif görünməsini təmin etmək üçün küncləri çox kəskin olmayan dörd bucaq şəklindəki eynəklər daha uyğundur.\nDördbucaq üz - Dördbucaq üzlü insanlarda çənə sümükləri nəzərə çarpır və üzü əhatə edən saç xətti ilə sanki dördbucaq bir görkəm yaradır. Bu tip üzə daha yumşaq ifadə vermək üçün yumru çərçivəli eynəklər seçmək lazmdır. Bundan başqa, daha kiçik çərçivələr üzü daha uzun göstərir.


Qazaxıstanın ATƏT-dəki sədrliyi problemlərin həlli üçün ümumi tarixə əsaslanır\nSiyasət 15 Fevral 2010 12:56 (UTC+04:00)\nATƏT-in fəaliyyətdə olan sədri, Qazaxıstan Respublikasının xarici işlər naziri Saudabayev xüsusi olaraq Trend üçün\nMənim ATƏT-in fəaliyyətdə olan sədri kimi Cənubi Qafqaza, təşkilatın səyyar missiyasının olduğu regiona ilk səfərimdir. Biz bu regiona və regionda yerləşən ölkələrin qarşılaşdığı bir sıra çətin problemlərin həllində beynəlxalq köməyə müstəsna əhəmiyyət veririk.\nQazaxıstan postsovet məkanında ATƏT-ə sədr seçilmiş ilk ölkədir və biz xalqlarımızın tarixi yaxınlığı və mentalitetinin bənzərliyindən, dövlət başçıları Nursultan Nazarbayev və İlham Əliyev arasında xoş və etibarlı münasibətlərdən "uzun sürən münaqişə"nin sülh yolu ilə həllində mümkün irəliləyişə nail olmaq üçün istifadə etməyə çalışırıq. Bu məsələnin fövqəladə prioritetliyi bizim ATƏT sədrliyimizdə iki həftə əvvəl mənim BMT Təhlükəsizlik Şurasındakı çıxışım zamanı xüsusi vurğulanıb və bu mövqe həmin təşkilatın üzvləri tərəfindən tam dəstəklənib.\nBiz bu çətin prosesdə fəaliyyət göstərən bütün tərəflərin işinə əlavə impuls verəcəyimizə ümid edirik.\nMənim fevralın 14-17-də Cənubi Qafqaza səfərimin məqsədi məhz bununla bağlıdır. Bakı mənim marşrutumda ilk məntəqədir. Ümüd edirəm ki, İlham Əliyevlə qarşıdakı görüşüm, həmçinin azərbaycanlı həmkarımla danışıqlar Dağlıq Qarabağ münaqişəsinin nizamlanması üzrə ATƏT-in səylərinə stimul verəcək.\nBiz əminik ki, bu problemin qarşılıqlı anlaşma əsasında sülh yolu ilə həllinə münaqişə tərəfləri arasında alternativ yoxdur. Bu prosesə cəlb edilmiş, burada davamlı sülh və stabilliyə bacardığı töhfəni vermək istəyən hər bir kəs köməkçidir.\nBununla bağlı olaraq mən, ATƏT-in Minsk Qrupunun həmsədrlərini tamamilə dəstəkləyirəm və etibarın möhkəmlənməsi üzrə öz şəxsi nümayəndəm səfir Anjey Kaspşikə lazımi iş verirəm.\nLakin yerlərdəki insidentlər narahatlığa səbəb olur. Bu məqsədlə uzunsürən münaqişələrin monitorinq əlamətlərinin potensial inkişafı, həmçinin ATƏT çərçivəsində siyasi məsləhətləşmələrin preventiv mexanizmlərinin istifadəsi Qazaxıstanın təşkilata sədrliyi zamanı əsas vasitə olacaq. Eyni zamand,a biz sülh yolu ilə nizamlanmaya dair müsbət addımlara və tendensiyalara hərtərəfli yardım edəcəyik.\nBununla əlaqədar olaraq, Azərbaycan və Ermənistan xalqları arasında səbrin, etibar və qarşılıqlı anlaşmanın möhkəmlənməsini vacib hesab edirik. Qazaxıstan, millətlərarası həmrəyliyə dəstək və mədəniyyətlərarası dialoqun təmin edilməsi sahəsində zəngin təcrübəyə malik bir ölkə kimi bütün maraqlanan tərəflərin əməkdaşlığındakı prosesə öz töhfəsini verməyə hazırdır.\nTəhlükəsiz, daha stabil və sağlam bir regionun yaradılması ancaq ATƏT məkanında bütün dövlətlər arasında açıq dialoq, ilk növbədə, bizim dövlətlərin ictimai dialoqu ilə mümkündür. Bu cür daxili dialoq Azərbaycanın apardığı demokratik islahatların qaçılmaz elementidir. ATƏT bunda Azərbaycana dəstək göstərməyə hazırdır və mən, fəaliyyətə başladığı 2000-ci ildən Azərbaycan hökuməti ilə uğurla əməkdaşlıq edən ATƏT-in Bakı ofisinin xüsusi rolunu xatirlatmaq istətəyərdim.\nMən inanıram ki, Azərbaycan ATƏT-in institutları ilə, o cümlədən KİV azadlığına dair Nümayəndəlik, həmçinin Demokratik İnstitutlar və İnsan Hüquqlarına dair Büro, ölkədə KİV üçün hüquqi sahənin təkmilləşdirilməsi məsələlərinə dair Büro, həmçinin 2008-ci ildə keçirilmiş prezident seçkilərindəki proqresə əsaslanan noyabrdakı parlament seçkilərinə nəzarətin əlaqələndirilməsi məsələləri üzrə qarşılıqlı fəaliyyətini davam etdirəcək.\nBiz Azərbaycanın və Cənubi Qafqazın ATƏT məkanında təhlükəsizlik və stabillik məsələlərində əhəmiyyətli olduğunu etiraf edirik. Bu kontekstdə biz ATƏT-də Azərbaycan hökuməti ilə məhsuldar əməkdaşlığa, onun effektivliyinin və tələbkarlığının artmasına ümüd edirik. Həmçinin ATƏT-in üzv dövlətlərinin bütün üç fəaliyyət istiqaməti üzrə dialoq predmeti olan Korf prosesinin inkişafı da vacibdir.\nQazaxıstan, ölkəmizin ATƏT-ə sədrliyini daim dəstəklədiyi üçün, xüsusən də 2010-cu ildə sammitin keçirilməsi üzrə Prezident Nursultan Nazarbayevin təşəbbüsünün həyata keçirilməsindəki iştirakına görə Azərbaycana minnətdardır. Və dost Azərbaycanla təhlükəsizlik və ölkələrimizin çiçəklənməsi adından gələcək səmərəli əməkdaşlığımıza ümid edirəm.\nQazaxıstan Respublikasının xarici işlər naziri, dövlət katibi Kanat Saudabayev ATƏT-in fəaliyyətdə olan sədridir.


Ofis üçün darıxdırıcı olmayan obrazlar » wWw.Qadinlar.Biz ~ Qadınlar Bir Incidir! Populyar Qadın Saytı\nSəs ver: Müasir xanımların həyatında iş mühüm rol oynayır. İş xanımlara özünü cəmiyyətdə təsdiq etmək şansı verir, sözün əsl mənasında, müstəqilliyinə imkan yaradır. İşgüzar xanımları başqalarından fərqləndirən əsas cəhətlərdən biri də ofis stilidir. Bu yazıda işgüzar xanımın dəbli payız obrazı haqqında danışacağıq.


"İndiki pandemiya olmasaydı, bu qədər şpris, bu qədər dərman, bu qədər tibbi avadanlıq, aparaturalar və s. satılacaqdımı? Kim idi məsələn D dimer, ferritin kimi az istifadə edilən analizlərin reagentlərini istifadə edən?”.\nQaynarinfo xəbər verir ki, bunu həkim reanimatoloq-anestezioloq Şahin Məmmədov deyib. Onun sözlərinə görə, COVID-19 virusunun müalicəsində istifadə edilən məhşur dərmanlar əvvəllər də var idi, amma yaxşı satış olmurdu:\n"Vaksin istehsal edənlər üçün pandemiya çoxdan arzuladıqları, göydəndüşmə fürsətdir. Hər ölkə çoxsaylı süni tənəffüs aparatları, cpap maskalar, geyimlər almağa məcbur oldu və s.\nSüd verən inəyi, bar verən ağacı kəsərlər heç? Pandemiyanın davam etməsi, bitməməsi təkcə böyük farmakoloji mafiyalara yox, bir çox sahədə çoxsaylı oliqarxlara sərf edir. Yəni virusun bitməməsi üçün çalışan çox güclü qüvvələr var. Onları COVID-19-un "daydayısı”, "krışası”, havadarları adlandırnaq olar. Vaxt var idi, ölkədə cəmi 50 nəfər COVID-lə xəstələnmişdi, ciddi qapanmalara gedilmişdi. İndi minlərlə infeksion xəstə var, vaksinasiyadan başqa heç bir tədbir görülmür.\nOna görə də siz yaxınlarınızı şəxsən özünüz qoruyun. Əhali sıx olan yerlərə getməyin, ara məsafəsini gözləməyə, gigiyenik qaydalara maksimum əməl etməyə çalışın”.


Bürclər apreldə nə vəd edir? » Qadınlar.Co - Qadınlara Özəl Paylaşımlar\nBu ay sizin əvvəlki nizam-intizama ehtiyacınız olacaq, çünki işgüzar maraqlarınız bir neçə vacib layihələrə qədər daralacaq. Yalnız real işləri seçin. Çoxlu insanların olduğu və vədlərin çox verildiyi layihələrdən uzaq durun. Yaxınlarınızın və dostlarınızın öz problemlərilə sizi işinizdən ayırmalarına hazır olun.скачать dle 11.3


21 Sentyabr 2019 23:40\nƏmirəl-möminin (ə) buyurur: "Ən pis günah o günahdır ki, onu kiçik hesab edərlər".\nMömin gərək hər bir günahdan çəkinsin. Belə ki, İmam Sadiq (ə) tərəfdaşlarından birinə buyurur: "Yaxşı iş hər kəsdən qəbul olunar. Ancaq səndən daha çox qəbul olunandır, çünki bizə bağlısan. Səni bizə nisbət verib deyərlər ki, o, İmam Sadiqin (ə) dostu və bir məclisdə əyləşənidir. Pis iş hamı üçün pisdir. Ancaq sənin üçün daha pisdir. Çünki sən bizə aidsən. Səni şəhərlərdə, küçələrdə və bazarlarda görən zaman deyərlər ki, o, İmam Sadiqin (ə) tərəfdaşlarındandır".\nƏmirəl-möminin (ə) buyurur: "O şey ki, Qiyamət günü ziyan gətirər, kiçik deyildir".\nHər bir günah insanın aqibətini pis edə bilər. İmam Sadiq (ə) buyurur: "Nə zaman günah işlətmək fikri zehninə gələr, çalış ki, düçar olmayasan. Çünki mümkündür ki, Allah sizi bu halda görüb İzzət və Cəlalına and içsin ki, sizi bağışlamayacaqdır".\nŞeytan adətən kiçik günahları insana dəyərsiz göstərir və onu vəsvəsə edir ki, bu günah heç də mühüm deyildir. İmam Sadiq (ə) buyurur: "Nifaqın nişanələrindən biri - günahları kiçik hesab etməkdir".\nZahirdə kiçik görünən günahlar bizə böyük günah işlətmək üçün ciürət verər və nəticədə bizi həlak edər. Ona görə də heç bir günahı kiçik bilməyək və tövbə etməyi unutmayaq.\n7 İyul 11:30 17 599 “Otelin nömrəsinə gəldik, ikisi də yatağa sərildi, Mən xahiş etdim ki..."\n7 İyul 10:48 9 085 Gəlinin üstünə “qan” tökdülər, bəy isə onu yerlə sürüdü - FOTO\n7 İyul 09:36 5 893 Sərt karantin rejiminin tətbiqinin əsl səbəbi bu imiş - Baş infeksionist\n7 İyul 15:48 5 818 Koronavirus Azərbaycanın hansı bölgəsində daha çox yayılıb? - STATİSTİKA\n7 İyul 11:10 5 629 Bir sıra icazələr yenidən aktivləşdirildi - Nazirlik\n4 İyul 18:24 35 297 İki məşhur qadını üz-üzə qoyan azərbaycanlı milyarder - İlginc dosye


Ev Dünya Aleksey Navalni cəzasını çəkmək üçün alt paltarları istehsal edən islah əmək koloniyasına...\nAleksey Navalni həbsdə.\nRus müxalifətinin lideri Aleksey Navalninin həbs cəzasını harda çəkəcəyi bəlli olub. O Moskvaya yaxın Vladimirski rayonundakı 2 saylı islah əmək koloniyasında olacaq. Bu təcridxana Rusiya Penitensiyar Xidmətinin ehtiyacları üçün alt paltarları tikmək üzrə ixtisaslaşıb.\n“The Insider” qəzeti yazır ki, 2 saylı islah əmək koloniyası 2018-ci ildən Penitensiyar xidmətin regional idarələrindən kişi köynəkləri, tumanları və maykaları tikmək sifarişi almağa başlayıb. Müqacilənin qiyməti 821 min rubl olub. Dövlət sifarişləri idarəsinin portalında paylaşılan sənədlərdən görünür ki, Pokrovdakı 2 saylı təcridxana 1600 köynəyi hər birini 311 rubla, dörd min tuman və maykanı isə hər birini 81 rubla istehsal edib.\nXatırladaq ki, fevral ayının əvvəlində Moskvanın Simonovski məhkəməsinin qərarı ilə Navaln 3,5 illik həbs cəzasına məhkum edilib. Keçən həftəyə qədər təqribən yarım ay “Matrosskaya tişina” təcridxanasında qalan Aleksey Navalni axır ki, cəzasının qalanını çəkmək üçün islah əmək koloniyasına göndərilib. Navalni bu həbsxanada 2,5 il qalacaq.\nƏvvəlki məqaləMübariz Mənsimov azadlığa buraxılıb\nNövbəti məqalədəRoma papası şiə liderləri ilə görüşmək üçün İraqa gedib


Xalq Cümhuriyyətinin hekayəti - Koroğlu operasının üvertürası\nMƏMLƏKƏT - 2020-10-30\nİLK VƏ ƏN GÖZƏL AZANI ŞUŞADA HAFİZ SƏDİRZADƏ OXUYACAQ\n223461 | 2020-09-18 13:12:06\nYanınıza gəldim, ustad. Giley-güzarla gəldim. Gəldim ki, irs qoyub getdiyiniz musiqidə özünü göstərən özbaşınalıqlardan və sizə olan şikayətlərdən danışım. Sizə onlardan umu-küsü edib ötən əsrə nəzər salım deyə burdayam, ustad. Sizi sizin dilinizlə danışdırmaq üçün burdayam. Nailə xanım Mirməmmədlinin bayağı ifaçılara üsyan edib “Üzeyir bəyin əziyyətlərini yerə vura bilmərik, günahdır” fikrini çatdırmaq üçün burdayam.\n“Muğamlarımızı dinləyən gənclər çox azdır”\n-Həqiqətən, niyə sizin əziyyətlərinizi yerə vururlar?\n-Suala cavab vermək mənə o qədər ağır gəlir ki. İnsanlarımız muğamlarımızı dinləmir, operalarımızdan xəbərdar deyil. Ötən əsrdə yazdığım “Leyli və Məcnun”, “Koroğlu” kimi operalara gedib baxan insanların sayı azdır. Hətta sual versəniz ki, onların yazılma tarixini bilirsinizmi? Çoxu nəinki yazılma tarixini, heç müəllifini də bilməyəcək. Ötən əsrdə insanlar incəsənətdən, mədəniyyətdən xəbərdar idilər. İndi isə vəziyyət tamam başqadır.\n-İnsanların zövqləri korlanıb, deyirsiniz...\n-Bəli, elədir ki, var. Muğamlarımızı dinləyən gənclər çox azdır. Mən ötən əsrə nəzər salanda hansı çətinliklərlə onları kitab halına saldığımı xatırlayıram. Düşünməzdim ki, bu gün Azərbaycan ladının üzərində yazılmayan musiqilər öndə olacaq.\n-Üzeyir bəy, günah kimlərdədir?\n-Günah, təbii ki, siz, jurnalistlərin çoxunda. Bu gün onları xalqa təqdim edən sizsiniz. Niyə axı Tofiq Quliyev, Qara Qarayev, Fikrət Əmirov kimi insanlar tez-tez xatırlanmır? Niyə axı efirlərimizi onların gözəl bəstələri bəzəmir? Günah efirlərdə və siz, mətbuat nümayəndələrindədir. Bu yaxınlarda Habil Əliyevin anım günü idi. Niyə axı efirlərimiz onu yüksək şəkildə təbliğ etmədi? Efirlərimiz toy müğənniləri ilə doludur. Mən günahı sizdə görürəm.\n-Bu barədə danışmaq mənə çox çətindir. Əslində günah bilinmir ki, kimdədir. Özlüyündə haqlı olaraq jurnalistlər deyirlər ki, kütlənin də marağı o toy müğənnilərinədir...\n-İnsanlar onlara nə verirsənsə, onu da qəbul edir. Əmin olun ki, bəhbəhlə onları xalqa təqdim etməsəniz, heç kəs maraqlanmayacaq. Bilirsiniz, 20-ci əsrin əvvəllərində sizin dediyiniz o televiziya da yox idi. İnsanlarımız əsərləri radiodan dinləyirdilər. Daha sonra televiziya yarandı. Sizə deyim ki, özəl televiziya kanalları açılana qədər incəsənətimiz yaşayırdı. Lakin 2000-ci illərdə özəl kanallarımız nəyəsə görə şou-biznes adlanan bir toplumu xalqa sırımağa başladı. Belə-belə korlandı insanların zövqləri.\n-Yəni o zövqləri heç cürə düzəltmək olmazmı?\n-Bilirsən, oğul, əlbəttə ki, olar. Bir az öncə də dedim, insanlara nə verisənsə, onu da qəbul edirlər. İncəsənətimizin, mədəniyyətimizin görkəmli nümayəndələrini, onların əsərlərini təbliğ etməklə yaxşı işlər görmək olar.\n““Koroğlu” operasının üvertürası Azərbaycan Xalq Cümhuriyyətinin hekayətidir”\n-O zaman sizin kimi görkəmli sənətkarın yaradıcılığından söhbət açaq. Operalarınızdan danışaq...\n-Mən xalqda musiqili səhnə əsərlərinə maraq oyatmaq üçün Azərbaycan dilində operalar yazmaq qərarına gəldim. Təbii ki, bu işdə mənə Zülfüqar Hacıbəyov, Ceyhun Hacıbəyli, Hüseynqulu Sarabski, Əbdürrəhim bəy Haqverdiyev və başqaları kömək etdilər. 1908-ci ildə Hacı Zeynalabdin Tağıyevin teatrında “Leyli və Məcnun” operam səhnələşdirildi. Bununla da nəinki Azərbaycanda, bütün müsəlman şərqində opera sənətinin əsası qoyuldu. Tamaşaya quruluşu Hüseyn Ərəblinski verdi. Daha sonra 1937-ci ildə “Koroğlu” operasını yazdım və 1937-ci ildə Azərbaycan Dövlət Opera və Balet Teatrında bu opera səhnəyə qoyuldu. Mən “Koroğlu” operasını yaradıcılığımın zirvəsi hesab edirəm. “Koroğlu” operasının üvertürası Azərbaycan Xalq Cümhuriyyətinin hekayətidir. Bax mən onu hiss edərək, duyaraq yazmışam.\n-Tamaşaya baxmağa gələn insanlar gözümdə canlandı. Əfsuslar olsun ki, mən həmin dövrdə yaşamamışam, ilk dəfə operanı görmək qismət olmayıb...\n-Düşünün, premyera gedir, tamaşaçılar intizar içindədir. Yavaş-yavaş pərdə qalxır və musiqi sədaları altında səhnə mənzərələri canlanır. Çənlibel, Qıratın şaxə qalxması...Bu opera zəngin və mürəkkəb simfonik quruluşa malikdir. Milli musiqi alətlərimizlə Avropa musiqi alətlərinin olması, bu alətlərdən ərsəyə gələn, qəhrəmanlıq səhnələri ilə zəngin musiqi nömrələri operanın ecazkarlığını təsdiq edir. Yaradıcılığımda “Koroğlu” operasının tamam başqa yeri var.\n-Müsəlman şərqində ilk operetta da sizin adınızla bağlıdır. “Ər və arvad”, “O olmasın, bu olsun”, “Arşın mal alan” kimi operettalarınız dillər əzbəridir. Onlara da nəzər salaq...\n-İlk musiqili komediyam 3 pərdədən ibarət “Ər və arvad” olub. Daha sonra “O olmasın, bu olsun”u yazmışam. Onun ardınca isə “Arşın mal alan” operettasını. “O olmasın, bu olsun” operettasında səsləndirilən və Məşədi İbadın ilkin xarakteristikasını verən “Mən nə qədər, nə qədər qoca olsam da” mahnısı ifrat mübaliğənin ifadəsidir. “Arşın mal alan” musiqili komediyasında isə inqilabdan əvvəlki Azərbaycan məişətini, adət-ənənələrini çatdırmaq istəmişəm.\n-Üzeyir bəy, siz Azərbaycan mədəniyyətində, musiqisində unudulmaz şəxsiyyətsiniz. Nə yaxşı ki, musiqi tariximizdə sizin imzanız var və nə yaxşı ki də sizin adınızın altında mənim imzam olacaq. Doğum gününüz mübarək və ruhunuz şad olsun, ustad!\n"Vətən sənin kimi şəhidlərin məzarından başlayır" - Rövşən Tahir yazır\n101 ilin mübarək, Bakı Dövlət Universitetim\nİlham Əliyev: Cəbrayıl, Zəngilan və Qubadlı rayonun daha bir neçə kənd işğaldan azad edilib


Martın 29-da Təhsil Nazirliyində müşavirə keçirilib. Müşavirəni giriş sözü ilə açan təhsil naziri Misir Mərdanov qarşıda duran bir sıra məsələlərə toxunub. Öncə Misir Mərdanov Təhsil Nazirliyində fəaliyyət göstərən "Qaynar xətt" xidmətinin fəaliyyətinin daha da gücləndirilməsindən, aparılan işlərin səmərəliliyinin təmin olunmasından söz açıb, xidmətin işinin təkmilləşdirilməsi üçün vacib olan məqamlara toxunub.\nSonra nazir yaxın günlərdə keçirilməsi nəzərdə tutulan kollegiya iclaslarına hazırlıq işlərinin təşkili vəziyyəti ilə maraqlanıb. Qeyd olunub ki, həmin tədbirlərdə əcnəbi tələbələrin Azərbaycanda təhsili, ölkə üzrə metodik xidmətə dair mövcud vəziyyət və onun yaxşılaşdırılması, IX-XI siniflərdə keçirilən yoxlama imtahanlarının yekunu, buraxılış imtahanına hazırlıq məsələləri müzakirə olunacaq.\nMüşavirədə nazir, həmçinin "Ən yaxşı ümumtəhsil məktəbi", "Ən yaxşı müəllim" müsabiqələri üzrə işin gedişi, məktəblərin rasionallaşdırılması, peşə təhsili, elm, dərslik və digər sahələrlə bağlı bir sıra məsələlərə də toxunub, eyni zamanda bu və ya digər istiqamətdə aparılan işlərə dair konkret tapşırıqlar verib.


Qanunsuz fəaliyyət göstərən iaşə obyektləri cərimə edildi – VİDEO – XəbərAl.Az\nPosted on 19 Sentyabr 2020 19 Sentyabr 2020 Author mirismail\nAzərbaycanda prioritet vəzifə kimi qarşıya qoyulan iqtisadiyyatın şaxələndirilməsi siyasətinin mühüm istiqamətlərindən biri də qeyri-neft sənayesinin inkişafıdır. Dövlət başçısı İlham Əliyev tərəfindən “Azərbaycan Respublikasında sənayenin inkişafına dair 2015-2020-ci illər üçün Dövlət Proqramı”nın qəbul edilməsi də məhz bu sahəyə xüsusi önəm verilməsinin bariz ifadəsidir. Xatırladım ki, belə bir önəmli sənəd qeyri-neft sənayesi ilə bağlı yeni çağırışlar və […]\nAzərbaycanda daha 17 nəfər COVID-19-a yoluxub – FOTO\nAzərbaycan Respublikasında koronavirus (COVID-19) infeksiyasına 17 yeni yoluxma faktı qeydə alınıb, 34 nəfər müalicə olunaraq sağalıb. Nazirlər Kabineti yanında Operativ Qərargahdan verilən məlumata görə, COVID-19 üçün götürülən analiz nümunələri müsbət çıxmış şəxslərdən 1 nəfər vəfat edib. Azərbaycanda indiyədək ümumilikdə 793 106 nəfərin koronavirus infeksiyasına yoluxması faktı müəyyən edilib. Onlardan 783 240 nəfər müalicə olunaraq sağalıb, […]


“20 yanvar faciəsinin gənclərin düşüncəsinə təsir” mövzusunda tədbir keçirilib | sizinyol.com\nBeynəlxalq Mətbuat Mərkəzində keçirilən tədbirdə ictimai xadimlər, ziyalılar və gənc fəallar iştirak ediblər\n“Həmrəylik” İctimai Birliyinin təşəbbüsü ilə tədbir keçirilib. Tədbir “20 yanvar faciəsinin, gənclərin milli-mənəvi əxlaqına, düşüncəsinə təsiri” mövzusunda baş tutub.\nİlk öncə Azərbaycan Respublikasının dövlət himni səsləndirilib və Quran tilavət olunub. Ardınca 20 yanvar şəhidlərinin ruhu 1 dəqiqəlik sükutla yad edilib. Tədbiri “Həmrəylik” İctimai Birliyinin sədri Rəşad Dadaşov açıb.\nO, 20 yanvar faciəsinin xalqın yaddaşında əbədi iz qoyduğunu xatırladıb. 1990-cı il yanvarın 19-dan 20-nə keçən gecə Sovet hərb maşınlarının Azərbaycan xalqına qarşı dəhşətli faciə törətdiyini deyən Rəşad Dadaşov, hadisələrin Azərbaycan tarixinə qanla yazıldığını diqqətə çatdırıb. Faciəni qəhrəmanlıq salnaməmiz kimi xarakterizə edən “Həmrəylik” İctimai Birliyinin sədri, qətliamın xalqın mübarizə əzmini qıra bilmədiyini vurğulayıb. 20 yanvar faciəsindən sonra xalqın milli ruhunun və özünüdərkin gücləndiyini qeyd edib. Faciə zamanı 130-dan çox insanın qətlə yetirildiyini, 1000-dən artıq soydaşımızın yaralandığını deyən Rəşad Dadaşov, bu qətliamın heç zaman unudulmayacağına diqqət çəkib.\nArdınca çıxış edən “Əsgər Analarına Dəstək” İctimai Birliyinin sədri Növrəstə İbrahimova faciəni canlı olaraq yaşadığını deyib. Canlı şahid kimi həmin gecə baş verənləri, faciənin dəhşətini tədbir iştirakçılarının diqqətinə çatdırıb. O, çıxışında insanları birliyə, vəhdətə səsləyib və yalnız bundan sonra imperialistlərə qarşı mübarizə aparmağın mümkünlüyünü ifadə edib.\nTədbirdə AİP Gənclər Təşkilatının sədri Vüqar Abdullayev də söz alıb. O, xalqımızın başına açılan müsibətləri, yaşanan faciələri gələcəyimiz olan gənclərə çatdırmaq baxımından bu cür tədbirlərin keçirilməsinin böyük əhəmiyyətə malik olduğunu diqqətə çatdırıb. Bəzi gənclərin tariximizdə yaşanan faciələrdən xəbərsiz olduqlarını təəssüf hissi ilə qeyd edən Vüqar Abdullayev, bu istiqamətdən təbliğatın gücləndirilməsinin vacibliyini vurğulayıb.\n“Ən gözəl yol, şəhadət yoludur” fikirləri ilə çıxış edən Azərbaycan İslam Partiyasının sədr əvəzi İlham Əliyev tədbirin keçirilməsində əməyi olan hər kəsə təşəkkürünü bildirib. Bu cür təfəkkür və düşüncə ilə gənclərin gələcəyinin parlaq olacağına diqqət çəkən İlham Əliyev, özünə inamın insanı qalibiyyətə apardığını deyib. Ən gözəl elmin, düşüncənin, peyğəmbər və Əhli-Beytin bizə çatdırdığı elm olduğunu vurğulayıb. Belə maarifləndirici tədbirlərin bundan sonra da keçirilməsinin zəruriliyini qeyd edib.\nSonra çıxış edən Ağ Blokun İdarə Heyətinin üzvü Əhəd Məmədli, Rüfət Hacıbəyli, AXP nümayəndəsi Fərid Zərdabi, VİP nümayəndəsi Ramil Nəcəfov, “Aydınlığa Doğru” Milli-Mənəvi dəyərlərin qorunması İçtimai Birliyinin nümayəndəsi şərqşünas, fəlsəfə üzrə fəlsəfə doktoru, gənc alim Elvüsal Məmmədov, Qədim Qala Nəşriyyatının baş meneceri Şöhlət İxtiyaroğlu, Azərbaycan İslam və Milli Hərəkat İctimai Birliyinin sədri Mehdi Şamilli, ilahiyyatçı Seyyid Elçin Musəvi və Elman Nəsrəddinov çıxış edərək mövzu ilə bağlı dəyərli fikirlərini bölüşüblər. Tədbirin sonunda 20 yanvar faciəsini əks etdirin video çarx nümayiş olunub.\nEyni halda sonda qonaqlara tədbirdən xatirə olaraq şəhidlərə aid təqvim və qələm verilib.\nÖlkə 200 faciesi genclerin dushuncesine tesir Yanvar Şərh yazın


Oğlana “tibb bacısı” diplomu verilib - Video » Gecce.Az Xəbər Portalı\nOğlana “tibb bacısı” diplomu verilib - Video\n09:15 | 21-09-2017 Baxılıb: 351 /\nBir neçə gündür sosial şəbəkələrdə və internet saytlarında geniş müzakirəyə səbəb olan bu fakt yeni bir məsələni gündəmə gətirib.\nMəsələ ilə bağlı keçirdiyimiz sorğuda oğlanların məsələyə münasibəti birmənalı olub. Hətta sorğu zamanı gənclərdən biri bildirdi ki, o, məhz ixtisası tibbi bacısı olduğu üçün bu ixtisası sonradan başqa ixtisasla dəyişib. Psixoloq İbrahim İbrahmov da deyir ki, oğlanlar üçün belə bir ixtisasın yazılması onların psixoloji olaraq şiddətə məruz qalmalarına səbəb ola bilər.\nSəhiyyə Nazirliyinin mətbuat xidmətindən isə "Xəzər Xəbər"ə bildirdilər ki, bu ad Azərbaycanda səhiyyə qanunvericiliyinə tam uyğun olaraq həmin ixtisasa verilib. Yəni burda qeyri-qanuni və səhv olan heç nə yoxdur.\nAncaq cəmiyyətin məsələyə tam fərqli münasibəti isə göz qabağındadır. Yəqin bundan sonra aidiyyati qurumlar bu ixtisasa "tibb qardaşı" və ya "sanitar təlimatçı" kimi hansısa adı qoyacaqlar ki, həmin sahədə işləyən oğlanlar utanmadan bu sənəti sevə-sevə yaşada bilsinlər.


7 Noyabr 2019 09:48\nFazil Mustafa: “Yerli strukturların səlahiyyəti elə geniş deyil”\nDaha sonra isə prezident Bakı Şəhər İcra Hakimiyyətinin başçısı Eldar Əzizovu qəbul edərkən rayon icra hakimiyyəti başçılarına sərt xəbərdarlıq edib: “Bəzi hallarda vətəndaşlar incidilir, onların problemlərinə reaksiya verilmir. Bəzi hallarda vətəndaşlardan qanunsuz olaraq müəyyən vəsait tələb edilir, rüşvətxorluq halları baş verir. Belə siqnallar bizə çatır və rayon icra hakimiyyətləri nəticə çıxarmalıdırlar... Mənim göstərişimlə son vaxtlar bu proses bir qədər geniş vüsət alıb, amma lazımi səviyyədə deyil. Mənə verilən məlumata görə, bəzi hallarda formal xarakter daşıyır, bəzi hallarda vətəndaşları narahat edən problemlərə reaksiya verilmir. Ona görə biz çox diqqətli olmalıyıq. Əgər vətəndaşı nəsə narahat edirsə, buna reaksiya verilməlidir. Əlbəttə, bütün məsələlərə obyektiv şəkildə baxılmalıdır. Bəzi hallarda elə məsələlər qaldırılır ki, bunun heç bir əsası yoxdur, yaxud da sırf şəxsi xarakter daşıyır. Ancaq bir çox hallarda vətəndaşlar haqlı olaraq öz təkliflərini verirlər, onları narahat edən problemləri qaldırırlar. Həm Bakı Şəhər İcra Hakimiyyəti və bütün rayon icra hakimiyyətləri vətəndaşlara böyük diqqətlə yanaşmalıdırlar”.\nAzərbaycanda rayon icra hakimiyyətləri sosial-iqtisadi inkişafda, həyata keçirilən islahatlarda hansı rolu oynayırlar? Yerli strukturların fəaliyyətində effektivliyi artırmaq üçün nə kimi addımlar atılmalıdır? Sualları cavablandıran Milli Məclisin üzvü, Böyük Quruluş Partiyasının sədri Fazil Mustafanın dediyinə görə, Bakı şəhərində rayon icra hakimiyyətlərinin əlində demək olar ki, heç bir əsaslı səlahiyyət yoxdur: “Rayonlardan fərqli olaraq, Bakı şəhərində rayon icra hakimiyyətlərinin bütün səlahiyyətləri məhdudlaşdırılıb. Tikintiyə icazədir, yol, qaz, işıq, su çəkilişidir, təhsil, səhiyyə xidmətləridir - hamısı mərkəzləşmiş qaydada həll olunur. Bu gün vətəndaş bizə müraciət edir hər hansı yerli problemin həlli üçün, biz icra hakimiyyətinə deyirik, o da mərkəzi quruma məktubla müraciət edir. Yəni prosedur mürəkkəbdir, vaxt aparandır. Normalda belə olmalıdır ki, yerli səviyyədə bu işlərin hamısı ya icra hakimiyyətlərinə verilməlidir, ya da bələdiyyələrə. Konkret bir qurum məsuliyyət daşımalı, eyni zamanda məsələləri yerində qiymətləndirib həll etmək səlahiyyətində olmalıdır. Bu gün nə icra hakimiyyətlərinin elə səlahiyyəti var, nə də bələdiyyələrin. Mərkəzləşmə çox güclüdür, bu isə yerli xarakterli problemlərin həllində çətinlik yaradır, vaxt itkisinə səbəb olur”.\nN.Cəfərlinin sözlərinə görə, seçkili orqan olduğu üçün bələdiyyələr biznesin işinə müdaxilə edə bilmirlər: “Çünki qarşıdan növbəti seçki gəlir və biznesə maneə yaradan bələdiyyə sədri yenidən seçilməmək riski ilə üzləşir. Bu baxımdan, Azərbaycanda bələdiyyələrin səlahiyyətləri artırılmalı, yerli problemlərin həllində onlara səlahiyyətlər verilməlidir. Bunu etdikdən sonra bu qədər rayon icra hakimiyyəti saxlamağa da ehtiyac qalmayacaq. Biz əvvəlcə də təklif etmişik ki, yerli icra hakimiyyətlərinin sayı azaldılmalıdır. 80-ə yaxın rayon icra hakimiyyəti Azərbaycan kimi ölkə üçün həddindən çoxdur. Yerli səlahiyyətlər bələdiyyələrə verilərsə, icra strukturları bölgələr, yaxud iqtisadi rayonlar üzrə yaradıla bilər. Bu, dövlət aparatının da optimallaşdırılmasına gətirib çıxarar”. (“Yeni Müsavat”)


Espa Azərbaycan - MPA seriyası panolar\nBurdasız: Ana səhifə Məhsullarımız Digər Məhsullarımız MPA seriyası panolar\nAMPEROMETRİK MOTOR QORUMALI MPA SERIYASI PANOLARI\n1. Faza-Faza arası və Faza-Notr arası 3 Faza gərginlik rəqəmsal ekranlardan izlənilə bilir.\n2. Nasosları axınları 3 Faza olaraq anlıq izlenebilmekte, çoxlu panolarda ümumi axın görülə bilməkdədir.\n3. 0,75kW ilə 7,5kW arası dirək qalxışlı elektrik mühərrikləri üçün eyni pano istifadə edilə bilər.\n4. Aşağı axın nəzarət ilə susuz işə qarşı flatör və ya səviyyə elektrodu olmadan mühərriklər qoruna bilmişdi.\n5. Nasosları mil sayı (1 saatda dövrəyə girib-çıxmaq) sərhədlənərək, qaz iqtisadi ömrü uzadılabilməktədir.\n6. Qəza vəziyyətində sistem özünü avtomatik resetleyebilməktə və reset sayı ayarlanabilməktədir.\n7. Avtomatik resetlemede, iki reset arası gözləmə müddəti təyin oluna.\n8. Seçilən avtomatik və manual əməliyyat mövcuddur. Manuel istifadəyə test düyməsinə basın və tutdukca nasos çalışır.\n9. 3 Mərhələli faza qoruma sistemi mövcuddur. Faza sırası, faza əskikliyi, alt / üst gərginlik limitləri olaraq qorunan qaz bütün gərginlik ayarları menyudan giriləbilməktədir.\n10. Axın ayarları rəqəmsal ekrandan 0,1A həssaslığı ilə girə bilməkdədir.\n11. Axın və gərginlik səhvləri algılandığında qorumağa keçmədən əvvəl gecikmə müddətləri ayarlanabilməktədir.\n12. Hər nasos iş müddəti görülə bilməkdədir. (9999 saat sonra sıfırlar.)\n13. Bütün qaz eyni anda dövrəyə girməsini önləmək üçün gecikmə müddəti nizamı mövcuddur.\n14. Tələb sistem tək təzyiq Sarter ilə müddətə bağlı olaraq digər nasos dövrəyə alaraq çalışar.\n15. Hidrofor tətbiqində 2 təzyiq Sarter yerinə, 1 ədəd analoq təzyiq transmiteri bağlanaraq əməliyyat təmin edilə bilər. Bu sayədə təzyiqlər çox daha həssas ayarlanabilməktə və istəndiyi an asanlıqla dəyiştiriləbilməktdir.\n16. Son 20 qəza məlumatı yaddaşda saxlanılır və lazım olduğu an kodlarıyla görülə bilər.\n17. Edilən bütün ayarlar fabrik nizamı olaraq qeydediləbilməktə\nvə fabrik nizamlarına tək düyməylə dönüləbilməktədir.\n18. Yanğın Hidroforlar üçün avtomatik test sistemli olaraq əməliyyat təmin edilə bilməkdədir. Könüllü olaraq alına bilən bu xüsusilə birlikdə aşağıdakı xüsusiyyətlər gəlməkdədir.\n* Avtomatik test dövrəyə girmə zamanını nizamlaya bilmə (0,1 ilə 99,9 saat arası), (opsiyonel)\n* Avtomatik test dövrədə qalma müddətini nizamlaya bilmə (0,1 ilə 99,9 saat arası), (opsiyonel)\n* Avtomatik test selenoit klapan çıxışı 220Vac (opsiyonel)\n* Avtomatik test selenoit valfi açılıb bağlanma zaman fərqini nizamlaya bilmə (opsiyonel)\nBu Gün 45\nBu Ay 4229


4 İYUN HƏQİQƏTLƏRİ - Ayna.az\n4 İYUN HƏQİQƏTLƏRİ\nHər dəfə iyunun 4-də (1993) Surət Hüseynovun Gəncə şəhərində yerləşən hərbi hissəsində başlanmış qiyamın ildönümü ərəfəsində eyni sual səslənir:“4 iyun həqiqətləri nə vaxt açıqlanacaq?”. Mübahisələr, qarşılıqlı ittihamlar qızışır: kim qətiyyətsizlik göstərdi, kim kimi satdı, kim qaçdı, kim qaldı, kim gəldi, kim gətirdi?.. Həqiqət axtarışı tədricən qeybət, didişmə səviyyəsinə keçir, sonda çənələr yorulur və növbəti ildönümünədək “dincə qoyulur”.\nİlbəil təkrarlanan bütün bu xırda sualların cavabı iki böyük Həqiqətə bağlıdır. Birincisi ondan ibarətdir ki, 4 iyun hadisələri Elçibəy hökumətinin Rusiya qoşunlarını Azərbaycandan çıxarması və qərbyönümlü siyasətində, ilk növbədə iri neft kontraktlarının hazırlanmasında göstərdiyi inadkarlığa görə ödədiyi haqq idi. Bu iki faktor sonradan Azərbaycanın müstəqilliyinin möhkəmləndirilməsində olduqca mühüm rol oynadı və buna görə nəinki hakimiyyətdən, çox şeydən keçməyə dəyərdi. İkinci Həqiqət – Elçibəy hətta yıxılarkən də onu yıxan Rusiyanın planını pozdu: hakimiyyəti, faktiki olaraq, Heydər Əliyevə təhvil verdi. İstənilən digər variant – Surət Hüseynov ya ona dəstək verən bir başqası – Rusiyanın qələbə zəfəri ilə Azərbaycana geri dönməsi demək olardı. 4 iyunun nəticələri nə qədər ağır olsa da, 27 aprelin (1920) yeni ssenaridə təkrarlanmasına yol verilmədi. Heydər Əliyev AXC hakimiyyəti ilə uzlaşmasa da, “rus planı”na da daxil deyildi, bu planın məhdud çərçivələrinə sığmırdı.\nMən səkkiz ay mətbuat katibi kimi bir yerdə işlədiyim və əslində, yalnız bundan sonra – “Kələki mühacirəti” dövründə üç ay yaxın ünsiyyətdə olduğum Azərbaycanın ikinci Prezidenti Əbülfəz Elçibəyin hakimiyyətinin ilk və son günləri barədə bloknotumda saxladığım bəzi qeydlərimi bölüşmək istəyirəm. On il əvvəl qismən çap olunmuş həmin qeydlərə əlavələr etmişəm. Onların bəzilərinin hətta Elçibəyi yaxşı tanıdıqlarını güman edənlər üçün də yeni olacağını, “4 iyun həqiqətlərini” axtaranların işinə yarayacağını düşünürəm.\n25 mart 1992, Bakı, Ali Sovet\nOnu heç vaxt belə əzəmətli görməmişdim. Hələlik cəmiyyətdə ölçüsüz nüfuza malik olan Elçibəy burada, Ali Sovetin yüksək tribunasında dayandığı andan qarşıda enişin başlandığını duyur. Və müqavimət göstərməyə çalışır:“Məni Prezident seçmək istəyirsiniz. Amma üç aydan sonra çəpik çala-çala seçəcəyiniz prezidenti bir ildən sonra fıtə basıb qovacaqsınız”. Zal onu eşitmir, eləcə alqışlayır. Bu selə qarşı dayanmaq mümkün deyil…\nDeyəsən, Etibar Məmmədov elə o vaxtlar demişdi:“Elçibəyi prezidentlik səviyyəsinə endirməyin”.\n12 dekabr 1992, Bakı, Prezident iqamətgahı\nAxşam mən onun iqamətgahdakı otağına daxil olanda Prezident tək idi. Çox yorğun görünürdü. Ayın 10-da Ermənistan ordusu Zəngilan üzərinə hücuma keçib bir neçə kəndimizi almışdı. Həmin gündən fasiləsiz davam edən hərbi tədbirlər, müşavirələr, görüşlər, telefon danışıqları, bəyanatlar, hələ ki, nəticə vermirdi.\nİki amerikalı jurnalistin saat 8-ə təyin olunmuş görüşünü başqa günə keçirməyi Prezidentə təklif edirəm. “Lazım deyil, gəlsinlər”.\nJurnalistlər “Nyu-York Tayms” qəzetindəndirlər. Hər ikisi qışın oğlan çağında, görünür, hansısa cənub dənizinin sahilində günün altında möhkəmcə yanıb. Dərilərinin sağlam rəngi adamda həsəd oyadır. 1992-ci ilin sonlarında Bakıya axışan bütün əcnəbi jurnalistlər kimi, onları da iki mövzu maraqlandırır: müharibə və neft. Elçibəyə axırıncı sualları da ənənəvi olur: “Cənab prezident, bəlkə özünüzün amerikalılara çatdırmaq istədiyiniz sözünüz var?”\n— Amerikalıları maraqlandıran sualları verdiniz. Mənim sizə sözüm var. Bizim jurnalistlərin səyahət imkanları çox məhduddur. Sizin, görürəm, belə probleminiz yoxdur. Keçmiş sovet respublikalarını dolaşın. Gürcüstana, Ermənistana, Ukraynaya, Moldovaya gedin. Silsilə portret-məqalələr hazırlayın: məndən, Şevardnadzedən, Ter-Petrosyandan, Kravçukdan, Snequrdan. O silsilənin də adını belə qoyun:“Bədbəxt prezidentlər”. Ya da yox, “Qurbanlıq prezidentlər”. İkincisi daha düz olar.\nMay, 1993, Bakı (bloknotda gün qeyd olunmayıb)\nPrezident çox ümidli və fəaldır. Azərbaycanın və Ermənistanın müdafiə nazirlikləri, Dağlıq Qarabağ hərbi qüvvələrinin rəhbərliyi vasitəçilərin köməyi ilə razılığa gəliblər: mayın 17-də atəşkəs elan olunur. 24-də qoşunlar müvafiq məsafəyə geri çəkilir, buraya 1800 zirehli texnika da daxildir. Arada 5-10 km-lik (cəbhə xəttinin relyefindən asılı olaraq) silahsızlaşdırılmış zona yaradılır. İdarə məntəqəsi kimi Ağdam seçilir. İyunda bölgəyə fin generalının rəhbərliyi ilə sülhməramlı qüvvələrin gətirilməsi məsələsi də gündəmdədir. Amma Elçibəy tez-tez təkrar edir:“Bircə rus imkan versəydi…”\n17 iyun, 1993, Bakı\nSübh tezdən Prezidentin Kələkiyə uçduğunu xəbər verdilər. Başqalarını bilmirəm, mənim üçün gözlənilməzdir. Mən aparata çatanda, artıq rəsmi məlumat hazır idi:“vətəndaş qarşıdurmasına yol verməmək və şəxsi təhlükəsizliyini təmin etmək üçün…”. Bəziləri bunu vəziyyəti tam dəyişən dahi gediş kimi qiymətləndirir, Məhəmməd peyğəmbərdən misal gətirirlər. Amma, məncə, hər şey bitib. Hərçənd, Prezident Elçibəyi də başa düşürəm.\nİyul, 1993, Kələki (gün qeyd olunmayıb)\nƏli Kərimli Türkiyədən zəng vurub. Süleyman Dəmirəllə görüşü barədə Elçibəyə məlumat verir: “Vəziyyətdən çıxış yollarını araşdırdıq. Süleyman bəy dedi:“Biz elə siyasət apara bilmərik ki, Azərbaycanın başında kimin olmasından asılı olmayaraq, onunla əlaqəmiz kəsilsin. Qarabağdan narahat olmayın. Sizdə içdə vahid rəhbərlik olsa, nə kömək lazımsa, edərik. Bu gün Heydər Əliyevlə danışacağam, mənim sözümü yerə salmaz, sabah gedib onunla görüşərsiniz. Bircə xahişim var, Azərbaycanda böyük hörməti olan bu iki şəxsi – Elçibəylə Heydər Əliyevi üz-üzə yox, yan-yana gətirmək lazımdır”.\nKələkiyə ən çox gələnlər Türkiyə rəsmiləri və jurnalistləridir. Elçibəy bütün günü onlarla, ətraf kəndlərdən yığışıb gələn camaatla görüşlər keçirir, Bakı ilə əlaqə saxlayır. Türklərin gətirdikləri peyk telefonu rabitə problemini həll edib. Bircə işıq kəsiləndə problem yaranır. Bu gün Türkiyə Xarici İşlər nazirinin müstəşarı Özdəm Sanberk gəlmişdi.\nSanberk: Azərbaycanda birliyin saxlanılması ola bilirsə, biz məmnun qalarıq.Heydər Əliyev Sizə qarşı açıq hücuma keçə bilməz. Dünyanın dəstəyini görür.Biz Heydər bəyə daim deyirik ki, demokratiya sizin zəifliyiniz deyil, gücünüzdür.\nReferendum yapılmasını biz də istərdik (Heydər Əliyevin keçirmək istədiyi Prezidentə etimad barədə ümumxalq referendumunu nəzərdə tutur. Əslində, bəzi məlumatlara görə, referendum ideyası məhz Süleyman Dəmirələ məxsus olub – A.Ə.). Çünki Sizin zorla istefaya göndəriləcəyinizdən, ya həyatınızdan qorxuruq. Amma biz bunu haman söyləmədik. Sizinlə müzakirə edilməli olduğunu dedik.\nƏbülfəz Elçibəy: Mən referenduma parlament seçkilərindən sonra razı olaram.\nSanberk: Bizim istədiyimiz Əliyevlə Elçibəyin eyni istiqamətdə hərəkət etməsidir.\nİyul, 1993, Kələki (tarix qeyd olunmayıb)\nElçibəy “Azərbaycan” qəzetinə müsahibə verir. Yəqin ki, dərc olunmayacaq. Ona görə də diqqətimi cəlb edən suala cavabdan qeydlər götürürəm:\nElçibəy: “Azərbaycanda stabilliyi saxlayan faktor parlament olmalıdır. Mən o vaxt da parlament respublikasına üstünlük verirdim. Təcili parlament seçkiləri keçirmək, keçid dövrünün parlamentini yaratmaq lazımdır. Ölkədə olan dəyərli şəxsiyyətləri özündə cəmləşdirən parlament. Bəziləri deyirdilər, elə belə parlament – nüfuzsuz, heç nəyə mane olmayan — hamısından yaxşıdır. Biz bunu yarada bilmədik və ən böyük səhvimiz, uğursuzluğumuz budur. Belə bir mexanizm olmadığı üçün cəmiyyət fərdlərdən ibarət olaraq qalır və siyasi mübarizə fərdlərin mübarizəsinə çevrilir. Ortaq məxrəc – Azərbaycanın seçəcəyi parlamentdir. Sadəcə fərdlərin namusuna və vicdanına arxalanan cəmiyyət dağılmaq təhlükəsindən xali deyil. Mütləq mexanizm lazımdır”.\n24 iyul, 1993, Kələki\nAxşam (əslində, gecə) yeməyinə toplaşanlar vəziyyəti müzakirə edirlər. Bakıdan müxtəlif xəbərlər gəlir:“Heydər Əliyev situasiyanı idarə edə bilmir, narazılıqlar artır, tezliklə özü məcbur olub Elçibəyi geri çağıracaq…”. Masa arxasında oturanlardan biri deyir, maksimum 15-20 günə Cəbhə hakimiyyətə qayıdacaq. O biri bir ay, başqası iki ay vaxt verir. Nəcəf Nəcəfov deyir, heç tələsib eləməyin, aşağısı 2-3 il Heydər Əliyev hakimiyyətdə olacaq, sonrasına da baxarıq. Elçibəy uzun müddət susur, mübahisələrə qulas asır. Yalnız Nəcəfin sözlərindən sonra dillənir:“Mənim üçün önəmli olan prezidentlik yox, hərəkatdır. Hamınız da etiraf edərsiniz ki, mən Azərbaycanın daxilində prezident olmamışam. Ancaq xaricdə olanda özümü prezident kimi hiss eləmişəm”.\n26 iyul, 1993, Kələki\nSanberk yenidən Kələkidədir.\nSanberk: Referendum keçirmək indiki şərtlər altında – işğal, gərgin durum – düz deyil. Biz Heydər bəyə deyirik ki, Elçibəylə yaxınlaşmaq lazımdır. Amma kəndisi belə razılaşmaya qapanmış vəziyyətdədir.\n(Mənə elə gəlir ki, türk rəsmiləri Heydər Əliyevdən bir qədər incikdirlər. Görünür, onlar hansı məsələdəsə Əliyevə təzyiq etməyə çalışırlar, o isə özü türkləri “sıxır” — A.Ə.)\nSanberk davam edir:\n— Sizi Bakını tərk etməyə məcbur edən şərtlər eynilə fazla bulunmaqdadır. Bakıda böyük siyasi gərginlik var. Toqquşma havası var. Xalq sizin nədən getdiyinizi və geri dönmədiyinizi anlayır. Dönəcəksinizsə, provokasiya olacağı aşkar.\n(Heydər Əliyevdən fərqli olaraq, Sanberk bu məqamda Elçibəyin Bakıya dönməsini istəmir. Yəqin, hələ yarımçıq planlar var – A.Ə.).\nYenə də Sanberk:\n— Heydər Əliyev deyir ki, mənim referendum yapmamağa imkanım yox, referendumun demokratiyaya nə qədər uyğun olub-olmamasını isə dünya görəcək. Saxlamaq olmayacaq referendumun qarşısını. Biz isə yalnız bundan sonra da demokratik şərtlərlə siyasət yapılmasının təminatçısı ola bilərik. Batı ilə bərabər.\nƏbülfəz Elçibəy: Bəs torpaqların işğalını durdurmaq problemi?\nSanberk: Kazimirov deyir, Rusiyanın xəbəri olmayıb erməni saldırısından.\nƏbülfəz Elçibəy: Xəbəri var, bizi ələ salır. Hərbi zəifliyimizdən istifadə edirlər. İki xətt vardı: Rusiya – İran və ABŞ – Türkiyə. İkinci bu gün uduzdu. Amma bu xətti davam etdirmək gərəkdir. Rusiya qoşunlarının Azərbaycana gətirilməsi məsələsi necə?\nSanberk: Heydər Əliyev dedi ki, rus qoşunlarını Azərbaycana qoymayacağıq.\nƏbülfəz Elçibəy: Bunların hamısını Rusiya edir. Başqa dövlətlər də onun qabağından çəkildilər. ABŞ da, İngiltərə də, Türkiyə də. Və biz diz çökməli olduq.\nSanberk: Ermənini durdurmaq üçün Azərbaycanın öz ordusunu qurmaq lazımdır.\nƏbülfəz Elçibəy: Qururduq da. Türk zabitləri 15 batalyonun təlimini avqustun axırı qurtarırdı. Sentyabr-noyabrda daha 11 batalyon təlimdən çıxacaqdı. Cəmisi 15 min kişilik yeni bir ordu.\nSanberk: İndi əsas içdəki gərginliyi azaltmaqdır. Heç olmasa demokratiyanı, demokratik təsisatları qorumaq lazımdır.\nƏbülfəz Elçibəy: AXC-nin strukturu, kadrları dağınıq vəziyyətdədir. Yenidən təşkilatlanma lazımdır. Mənimki onsuz da prezidentlik yox, hərəkatdır. Əvvəl Quzeydə, sonra Güneydə. Biri farsın təpiyi altında, o biri rusun təpiyi altında.\nBu yerdə Sanberkin telefonu zəng çalır. Qısa söhbətdən sonra o, “Heydər Əliyevdir”, deyib, telefonu Elçibəyə verir:\nHeydər Əliyev: (onun telefonda söylədikləri eşidilmir – A.Ə.)…….\nƏbülfəz Elçibəy: Heydər bəy, o məsələ həll olundu.\nƏbülfəz Elçibəy: Çalışaq, Naxçıvanda qarışıqlıq olmasın. Görürsünüz ki, mən həmişə barışığa gedirəm.\nƏbülfəz Elçibəy: İbrahim uşaq deyil (İbrahim İbrahimovu nəzərdə tutur—A.Ə.). Surət, Əlikram, Rəhim — qiyamçıdırlar. AXC heç vaxt onları dəstəkləməz. Onlar dövlətin əleyhinə qalxıb, onlara qarşı birgə mübarizə aparmalıyıq.\nƏbülfəz Elçibəy: Ona görə də birgə əlaqə saxlamalıyıq ki, gərginliyə yol verməyək, problemləri həll edək. İftiralara inanmayın. Nə məsələ var, birbaşa həll edək.\nSonra telefonu Özdəm Sanberk götürür:\n— Elçibəylə danışıqlardan məmnun oldum. Onunla əlaqə saxlayın. Birgə işləyin. Türkiyə yalnız bunun marağındadır.\n1 avqust, 1993, Kələki\nXəbər gəldi ki, ehtiyatlı olmaq lazımdır. Təxribat olacağı barədə məlumat var. Hətta sui-qəsdə də cəhd göstərilə bilər. Elçibəy məsələyə soyuq yanaşır. “Heç nə olası deyil”. Soruşuram: “İndiyə qədər neçə sui-qəsd olub Sizə?”\n— O qədər söz-söhbət olub ki. Lap əvvəllər də. Amma bir dəfə dedilər, dedilər, az qala inandırdılar. Guya sürücüm Xəlil məni aradan götürmək üçün xüsusi tapşırıq alıb. 1991-ci il idi. QKÇP-dən sonrakı dövr. 23 avqust mitinqində başımdan yaralanmışdım. Ara qarışıq idi. Məni dostlarım İsmayıllıya, Basqala gətirdilər ki, bir müddət burada qalım. Öz-özümə fikirləşdim ki, bu şübhələrdən birdəfəlik qurtarmaq lazımdır. Bir dəfə gözlərindən oğurlanıb Xəlili çağırdım, dedim, maşınla bir az gəzək. İstədi mühafizəçiləri çağıra, qoymadım. Oturduq maşına. Aşırıma çatanda, göstəriş verdim ki, artır sürəti. Bir az artırdı. Dedim, yenə. Gördüm üzümə baxır. Qışqırdım: “yenə!”. Artırdı. “Yenə!” – artırdı. Yüksək sürətlə bir neçə döngəni keçəndən sonra, baxdım ki, əsəbləri dözmür, həyacandan əlləri titrəyir. Maşını saxlatdım. Xəlili tər basmışdı. Üzünə baxdım və tam sakitləşdim. Dedim, indi sür, qayıdaq uşaqların yanına.\nBir dəfə də rayona gedəndə oldu. Prezident kortejinin qabağına qəflətən yan yoldan yük maşını çıxdı. (Bu barədə qəzetlərdə də yazmışdılar – A.Ə.). Sağ olsun, mühafizə və sürücülər, maşınlar zədələnsə də məni çıxardılar vəziyyətdən. Avtomibilimin pəncərəsindən gördüm ki, yük maşınının sürücüsü kabinədən düşüb qaçır, mühafizəçilər də arxasınca. Dedim, saxlayın maşını. Dedilər, olmaz. Nə isə, məcbur etdim, dayandılar. Qışqırdım ki, döyüb eləməyin, yazıqdır, bəlkə heç bir məqsədi yoxuymuş. Sonradan bəlli oldu ki, sui-qəsd deyilmiş bu, buraxdırdıq.\nƏn ciddi narahatlıq isə Gəncə səfərində oldu. Nəcəf də getmişdi. Geriyə təyyarə ilə uçmalıydıq. Dedilər, kəşfiyyat məlumatı var ki, Surət təyyarəni göydə vurmaq göstərişi verib. Götür-qoy etdik. Hamı maşınla qayıtmağı məsləhət gördü. Bircə Nəcəf dedi ki, alnımıza yazılıbsa, maşında da qəzaya düşmək olar, təyyarədə də. Heç kim cəsarət etməz. Təyyarə ilə uçmalıyıq, elə də edək. Zəiflik göstərməyək. Nəcəfə qulaq asdım.\n3 avqust, 1993, Kələki\nElçibəy Bakıdan göndərilmiş qəzetləri oxuyur. Birdən başını qaldırır:“Bu təlatümlər ona görə baş verir ki, bizdə millətə çevriliş prosesi gedir. Bir dəfə Polyaniçkoya demişdim:“Siz Rusiyanın Azərbaycanda axırıncı canişini olacaqsınız”. Bu, rus imperiyasının sonuncu güclü zərbəsidir. Odur ki, millət gərək özünü itirməsin. Diktatura gələcəyindən isə qorxmaq lazım deyil. Ən azı mətbuatın gücü hesabına Azərbaycanda diktatura ola bilməz və olmayacaq. Müstəqil mətbuat da maliyyə, hərb sistemi kimi dövlətçiliyin əsas dayaqlarından biridir”.\n18 avqust, 1993, Kələki\nReferendumun vaxtı yaxınlaşdıqca, Kələkiyə gələn jurnalistlərin sayı da çoxalır.\n“Türkiyə” qəzetinin sualı:\n— Cümhurbaşqanı Süleyman Dəmirəlin Azərbaycan siyasətində son zamanlar dəyişikliklər hiss olunur…\nƏbülfəz Elçibəy: Dəmirəl belə düşünürsə, demək, Türkiyənin siyasəti bunu tələb edir. Azərbaycan özü müstəqil olacaq. Türkiyə nə yapa bilir, yapsın. Amma özünü zora salmasın. Çünki düşməni çox. 200 milyon türkün bir böyük özgür dövləti var: Anadolu. Onu da qeyb edə bilmərik. Çırağı söndürə bilmərik.\n20 avqust, 1993, Kələki\n“Qardian” qəzetinin sualı:\n— İstefa vermək barədə düşünürsünüzmü?\nƏbülfəz Elçibəy: Kimin qarşısında istefa verməliyəm? Parlament seçkiləri keçirilsi, gəlim yeni parlamentin qarşısında istefamı verim. Deyim, buyurun,indi gəlin, təzə prezident seçək. Amma qiyamçıların, onu dəstəkləyənlərin qarşısında istefa verə bilmərəm.\n“Cümhurriyyət” qəzetinin sualı:\n— Əliyevlə iş birliyi hansı şərtlər daxilində mümkündür?\nƏbülfəz Elçibəy: Həmin şərtlər bunlardır: ölkədə insan haqlarını qorumaq; demokratiya və fikir azadlığına əməl etmək; indiyədək bağlanmış dövlətlərarası müqavilələrə xüsusilə Qərblə, qeyd-şərtsiz əməl etmək; yeni parlament seçkiləri keçirmək; Surət Hüseynovu baş nazirlikdən götürmək; ümumi səylərlə dövlət və millətə qarşı qiyamları yatırmaq; bütün qüvvələri toplamaq və erməni təcavüzünü dayandırmaq.\n27 avqust, 1993, Kələki\nErtəsi gün referendum olacaq. Prezident Elçibəyə etimad məsələsi barədə. Naxçıvanda vəziyyət sadə deyil. Bülletenlərin gətirilməsinə, məntəqələrə yayılmasına maneçilik törədilir. Əvvəl Rəsul Quliyev telefon açır. Söhbət çox əsəbi alınır.\nDəstəyi yerə qoyandan sonra Elçibəy fikrə dalır. Hiss edirəm ki, nəsə demək istəyir. Ona görə otaqdan çıxmıram, gözləyirəm. Nəhayət, yanıldığımı düşünüb ayağa dururam. Elçibəy başını qaldırır və sakit tərzdə söyləyir:\n— Mənim ömrüm çatmasa, … bəyə deyin ki,… (Bilmirəm, Elçibəy özü sonradan bu sözləri həmin şəxsə deyib, ya yox, amma Azərbaycanın ikinci prezidentinin ölüm xəbəri Türkiyədən Bakıya gələn gün mən onun tapşırığını yerinə yetirdim. – A.Ə.)\nSaat 00.44-də daha bir zəng gəlir. Telefonda Heydər Əliyevdir.\nHeydər Əliyev: (onun telefonda söylədikləri eşidilmir – A.Ə.) …\nƏbülfəz Elçibəy: Hansı mənada deyirsiniz?\nƏbülfəz Elçibəy: Heydər bəy, Əli Kərimovun o işə qarışacağı yoxdur. Əvəz Şükürovu Siz yaxşı tanıyırsınız. O da haqqımda hədyanlar danışır. Başqaları da elə. Kim Sizə nə deyirsə, yalan deyir. Mən demişəm, alsınlar bülletenləri, hara lazımdır, qanun nə tələb edir, o da olsun. Problem varsa, məşğul olub yoluna qoyaram. Amma bizim birinci telefon danışığını Sizin təhrif etməyiniz nə deməkdir? Bu təhqirlər nə qədər olar? Böhtanlar baş alıb gedir.\nƏbülfəz Elçibəy: Elə olsun, arada üz qalsın. Tarixdir, yaşayırıq, camaat arasına çıxacağıq. Mən istəyirəm dinclik olsun, barışıq olsun.\nƏbülfəz Elçibəy: Mən Rəhimin kim olduğunu Sizə demişdim. Siz isə parlamentdə onu üstümə qaldırırdınız. Axırını gördünüzmü? İndi də Surət. Mən Sizə deyirəm ki, ondan da Sizə arxa, kömək olmayacaq.\nƏbülfəz Elçibəy: Düz edirsiniz. Dövlətçiliyimizin xatirinə bunu etmək lazımdır. O zaman bunu Surətə qarşı da etmək lazım idi.Heydər Əliyev:…\nƏbülfəz Elçibəy: Mən o zaman hamısı haqqında cinayət işi qaldırmışdım. Rəhim Qazıyev, Baba Nəzərli haqda da. Kimlərdir, hamısı oradadır.\nƏbülfəz Elçibəy: Amma Siz bu təhqirlərə son qoyun. Birini Siz deyəndə, onunu da başqaları üstünə qoyur. Elə eləməyin. Bütün körpülər yandırılmasın. Gücləri bir yerə toplamaq əvəzinə… Düşmənlər də bundan güc alır.\nSöhbət bitir. Elçibəy telefonun dəstəyini yerə qoyandan sonra eyvana çıxıb, dərindən nəfəs alır. Elə bil hansısa ağır bir yükü üzərindən götürür. O, həmişə (hər halda mənim onu yaxından müşahidə etmək imkanım olduğu dövrdə) sevdiyi əsərlərdən sitat gətiməyi xoşlayar. Bu dəfə də dönüb otaqdakılara baxır.\nDeyir:“Millət işıq olsun, məni udsun bu siyah xak” (Məhəmməd Hadi).\nOxunma sayı: 1115\nALMANİYA QEYDLƏRİ — 1; MÜNHEN-FÜSSEN\nŞortikli qızdan zorlanmışa və zorlayan ataya qədər…\nallahın ata avropa azərbaycan biri bizi bizə bu dünya düşüb erməni futbol gecələr iki kralı minnətçi mitinq müəllimin nağıllar obrazı olursa qaranlıq qız qədər seçki türkiyə vaqner vardı yox zorlanmış ölümü şortikli əbləh ədəbiyyatımızdakı


“Azərbaycan” qəzetinin səhifələrində - 84-cü yazı\n5 Mart 2021 12:20\nBorçalı: "Qızıl orduya ithaf"\nYenə təbim gəlib cövlanə, əşarın rəvan etmiş\nYazıb bu şanlı cəşnə ithafən ərməğan etmiş.\nBu gün bu şən yığıncaqda təməddün xanəsi xalqın\nBöyük bir xatirə üzrə çağırmış mehman etmiş.\nQızıl ordu bu günlərdə bizim toprağı tərk eylir\nOdur hicran qəmi minlər mənim tək bağrı qan etmiş.\nGəlib qəmdən könül cuşə nəhayət iztirab eylir\nEşitcək kim səfər qəsdin, o, yari-mehriban etmiş.\nCahanda dərd qərqindən ağır heç bir əzab olmaz\nƏzəldən aşiqə qismət fəraqi-asiman etmiş.\nQızıl ordu fəraqı dostlara artıqdı təsiri\nTəmamən kütləni bu qəm, bu qüssə natəvan etmiş.\nVə likən qəhrəman ordu bu xalqa etdiyi xidmət\nBizi dünya boyu ta var, rəhini-dastan etmiş.\nQızıl ordu bizim yurdu müzəyyən etdiyi gündən\nBu xalqa hüsni-rəftarın günü -gündən əyan etmiş.\nEli azad edib qəmdən, qurtarmış bəndi-zillətdən\nƏdalət şəhirin çəkmiş baş üstə, sayeban etmiş.\nTəməddün nurunu yaymış bütün hər bir yana gün tək\nŞüayi-elm ilən abad edib, reşki-cahan etmiş.\nAdı dildən düşən şeiri, qocalmış sənətü rəsmi\nDübarə şən həyat vermiş, yenə bir də cəvan etmiş.\nBeş il ərzində yüz illər dalı qalmış bir insanı\nTəməddünlü bir insanla yetirmiş, həmənan etmiş.\nƏgər cismən gedərsə, xalq unutmazlar onu əslən\nAdı əz bəs məhəbbətlə ürəklərdə məkan etmiş.\nƏziz qardaş kimi saldıq yola, alqışlar hər yandan\n"Səni Allaha tapşırdım" deyə virdi-zəban etmiş.\nSalam ərz eyləyin bizdən əziz Stalinə siz də\nDeyin, azərli hörmətlə bizi ordan rəvan etmiş\nSəpər gül Borçalı, eylər yola həsrətlə nəzzarə\nQoşub məhbubuna qəlbin rəfiqi-karvan etmiş.\nFiridun Bazərqan: “Radiomuz və onun faydaları”\nBugünkü dünyada xalqların həyatında radio əhəmiyyətli bir yer tutur. Onun təbliğatda, xalqın məlumat səviyyəsini yuxarı aparmaqda böyük bir təsiri var. Radio xalqın məlumat səviyyəsini artırmaq üçün ən yaxşı bir vasitədir. Xalqın dili ilə müxtəlif mövzularda danışır, xalq onlardan böyük faydalar aparır. Radionun musiqisi daha mühümdür. Bir millət gərək həmişə şad yaşasın.\nDünyada, həyat meydanında olan bütün zəhmətlərə və yorğunluqlara şadlıq yaratmaq vasitəsilə qələbə çalınmalıdır. Radio vasitəsi ilə xalq müxtəlif xəstəliklər barəsində həkim məsləhətlərini alır və bununla öz sağlamlığının diqqətlə qayğısına qalır. Habelə daha ayrı mövzularda məlumat əldə edirlər. Müharibə zamanında düşmənin ruhunu zəiflətməkdə və təbliğatda da radionun görkəmli rolu vardır. Radio xalqı hər səhər gimnastika etməyə və sağlam qalmağa təşviq edər. Bunlardan əlavə və daha əhəmiyyətlisi odur ki, radio bir millətin səsidir.\nYalnız onun vasitəsi ilədir ki, bir xalq öz arzularını və öz vəziyyətini dünyalara bildirər. Nitqlər, qəzetlər vasitəsilə bu məqsəd çox uzun bir müddət içərisində yerinə yetər və bu iş böyük bir vaxt istər. Halbuki, radio həmin sözləri bir az zamanda bütün dünyaya elan edər. İrtica partiyaları həmişə çalışarlar ki, bir xalqın məqsədini əksinə olaraq dünyada əks etdirsinlər. Lakin, əgər o xalqın radiosu və başqa sürətli təbliğat vasitələri varrsa, onlar öz məramlarını olduğu kimi və həqiqi simasında dünyaya tanıtdırırlar. Lenin demişdir: “Radio milyonlarla dinləyicisi olan, kağız və məsafə nə olduğunu bilməyən bir qəzetdir”.\nMisal olaraq İndoneziya xalqının hərəkatında onların radio ilə bütün dünyaya məqsədlərini tanıtdırmalarını deyə bilərik. İndi bu bizim üçün bir xoşbəxtlikdir ki, radiomuz işə başlayıb və Milli hökumətimizin diqqəti sayəsində bu tezlikdə təkmil və ali bir halda müxtəlif verilişlərə başlayacaqdır. Biz ümid bəsləyirik ki, radiomuz xalqımızın məqsədlərini bütün dünyaya uca səslə elan etsin və bizim əleyhimizə olan yabançı və irticaçı birlikləri və təbliğatları zərərsizləşdirsin və onların bizim ziyanımıza olan təsirini aradan aparsın.\nRadiomuzun səsi xalqımızın, ana yurdumuzun ürəyindən gələn səsdir. Bu səs fəzanı yararaq dalğa-dalğa çöllərdən, dağlardan, məsafələrdən bütün dünyaya yayılır. Hamı Azərbaycanın hərəkatından, onun mədəniyyət və tərəqqiyə tərəf gedişindən xəbərdar olur. Radiomuz dünyaya yetirir və yenə də yetirəcəkdir ki, Azərbaycan artıq öz azadlığını ələ keçirmişdir və habelə bu azadlığı müdafiə edəcəkdir. Azərbaycan öz səadəti uğrunda övladlarını yüksək mədəniyyətə çatdırmaqda yorulmadan çalışır və çalışacaqdır.\nGələcəkdə ümid edirik, radiomuz daha da mükəmməl surətdə öz verilişlərinə davam etsin, bu qüvvətli və sürətli vasitələrdən bütün xalqımız, kəndlilər və fəhlələr mövcud vasitələrlə faydalansınlar.\nAzərbaycanda sinema sənəti\nSovet Azərbyacanında sinema (kino – red.) sənətinin təməli inqilabdan əvvəl məşhur Azərbaycan aktyoru Hüseyn Ərəblinski tərəfindən qoyulmuşdursa da bu sahədə ciddi və mühüm işlər 1920-ci ildən sonra başlanmışdır. Azərbaycanda inqilabın ilk günlərindən sinema işləri, film yaratmaq məsələsi dövləti bir məsələ olaraq qoyulmuşdur. Film yaratmaq ağır və uzun sürən bir zəhmət, böyük fədakarlıq, məhrumiyyət və əziyyətlərə dözmək tələb edirdi ki, yeni təşkil olunmuş sinema studiyasının işçiləri bütün ciddiyət və əzmkarlıqla bu yolda çalışmağa başladılar.\nBir neçə il müddətində “Qız qalası”, “26-lar”, “Lətif”, “Almaz”, “Hacı Qara” kimi səssiz filmlər yarandı. Lakin böyük dilsiz adlandırılan sinema bu lallıq zəncirinə bağlı qala biməzdi. Ona baxan, onu sevən milyonlarla insanlar bu sənətin yeni xarüqələrini gözləyir, ondan yeni hədiyyələr istəyirdilər. Çox çəkmədən böyük dilsiz danışmağa, oxumağa başladı. Cansız sinema pərdəsi cana gəldi. İnsanlar dilləndi, quşlar oxudu, şəlalələr səsləndi. İnsanlar sinemalara axın-axın getməyə başladı.\nYeni sənətin bu yeni vasitələri Azərbaycan kinematoqrafiyasında həqiqi bir inqilab yaratdı. Dövlət tərəfindən milyonlarla pul ayrıldı, səsli filmlər çəkilməsinə başlandı. Bu dövrədə “Bakılılar”, “Yeni neft qatları”, “Kəndlilər”, “Səbuhi” adlı filmlər çəkildi. Azərbaycan sinema sənəti Səməd Mərdanov, Mikayıl Mikayılov, Rza Təhmasib, Ağarza Quliyev kimi qüdrətli rejissorlar, İsmayılov, Dadaşov, Atakişiyev kimi istedadlı operatorlar, Mirzağa Əliyev, Rza Əfqani, Sənani, Mərziyə xanım, Əli Qurbanov, Əzizə xanım kimi məşhur aktyorlarla zənginləşdi.\nAzərbaycan sinema sənətinin böyük Vətən müharibəsi illərindəki müvəffəqiyyəti son dərəcə mühümdür. 1944-cü ildə Bakı sinema studiyası “9 nömrəli sualtı qayıq” filmini çəkdi. Bu film az bir zamanda Sovet İttifaqının hər tərəfində böyük şöhrət qazandı. “9 nömrəli sualtı qayıq” filmi Bakı sinema studiyasının işində təsadüfi bir hadisə deyildir. Bunu, iki il sonra istehsalı qurtaran “Arşın mal alan” filmi göstərdi. “Arşın mal alan“ filmi yalnız Azərbaycan sinema sənətində deyil, bütün Sovet İttifaqının sinema sənəti sahəsində diqqətəlayiq bir hadisə oldu.\nBu film böyük sovet ölkəsinin yüzlərlə, minlərlə şəhər və kəndində nümayiş etdirildi. 3-4 ay müddətində on milyondan artıq tamaşaçı bu filmə baxmışdı. “Arşın mal alan” filmi xarici ölkələrdə də böyük müvəffəqiyyətlə nümayiş etdirilir. Bakı sinema studiyası yalnız bədii filmlər çəkməklə kifayətlənməyib hər ay üç sinema məcmuəsi (kino jurnal – red.) buraxır ki, bu məcmuələrdə Cümhuriyyətimizin müxtəlif təsərrüfat, mədəniyyət sahələri, bu sahələrdə çalışan insanlar əks olunurlar.\n1946-cı ildə Bakı sinema studiyası Azərbaycanın gözəl mənzərələrini əks etdirən rəngli bir oçerk buraxacaqdır. 1947-ci ilin əvvələrində isə böyük rəngli səsli bir filmin çəkilməsinə başlanılacaqdır. Hazırda Azərbaycan sinema işçiləri böyük bir əzm və qətiyyətlə Azərbaycanın böyük sərkərdələrindən olan Fətəli xan haqqında bədii film çəkməklə məşğuldurlar. Filmin rejissoru Cümhuriyyətin xalq artisti Adil İsgəndərovdur. Bu böyük tarixi filmdən başqa Bakı sinema studiyası bir də müasir həyatdan götürülmüş bir komediya çəkir. “Qızıl üzük” adlanan bu filmi baş rejissor Mikayılov, rejissor Seyidbəyli və Quliyev çəkirlər.\nAzərbaycan sinema sənətinin daha geniş inkişaf etməsi üçün dövlət tərəfindən bir sıra mühüm tədbirlər görülmüşdür. Bu gün Bakı sinema studiyası Sovet İttifaqında texnika və cihazlarla təchiz olunmuş ən gözəl studiyalardan biridir. Buna baxmayaraq daha da artıq film yaratmaq, xüsusilə bir neçə ildən sonra ancaq rəngli filmlər buraxa bilmək üçün Bakının yaxınlığında yeni bir film studiyası tikilməyə başlamışdır. Bu studiyanın tikilişinə dövlət 15 milyon manat ayırmışdır. Bakı sinema studiyası bu yeni binada ilk zamanlarda hər il 5-6 böyük bədii film və 50-60-a qədər sinema məcmuəsi buraxacaqdır. Bundan başqa həmin studiyada hər il 30-40 film başqa dillərdən Azərbaycan dilinə tərcümə edilib buraxılacaqdır. Bu miqdar get-gedə daha da artacaqdır.\nMən öz vətənimdən ilham almışam.\nAzad ölkə, azad el aşiqiyəm\nMöhkəm iradəli təmiz ürəkli\nHəqiqət adlanan yol aşiqiyəm.\nSəadətin çırağını yandıran\nAzadlıq bayrağını dalğalandıran\nFərhad kimi dağlar çapıb endirən\nYorulmayan polad qol aşiqiyəm.\nHəmişə dünyada gün kimi qalan\nNurunu qaranlıq zülmətə salan\nQılıncın düşmənin qəlbinə çalan\nŞir kimi pəncəli el aşiqiyəm.\nƏdalət binasın ədl ilə quran\nZülm, əsarətin zəncirin qıran\nYadların önündə mərdanə duran\nƏyilmyən möhkəm bel aşiqiyəm.\nVar olsun Vətənim, ellər anası\nBöyük azadlığın möhkəm binası\nBəşər taleyinin parlaq aynası\nGünəşli, ulduzlu il aşiqiyəm.\nTəbim var bulaq tək qaynayıb coşan\nCavan Hüseynəm, azad elə söz qoşan\nHəqiqətdən söhbət açan, danışan\nBaldan şirin ana dil aşiqiyəm.\nTəbriz, Aşıq Hüseyn Cavan


Dövlət Şəhərsalma və Arxitektura Komitəsinin əməkdaşları Ulu Öndərin xatirəsini yad ediblər - AZƏRTAC – Azərbaycan Dövlət İnformasiya Agentliyi\nDövlət Şəhərsalma və Arxitektura Komitəsinin əməkdaşları Ulu Öndərin xatirəsini yad ediblər\nDövlət Şəhərsalma və Arxitektura Komitəsinin kollektivi mayın 10-da Azərbaycan xalqının ümummilli lideri Heydər Əliyevin anadan olmasının 96-cı ildönümü münasibətilə Heydər Əliyev Mərkəzində Heydər Əliyev Muzeyini ziyarət edib, dahi şəxsiyyətin irsini nümayiş etdirən zəngin ekspozisiya ilə tanış olublar.\nKomitənin mətbuat xidmətindən AZƏRTAC-a bildirilib ki, Heydər Əliyev Mərkəzinin dəstəyi ilə reallaşdırılmış bu təşəbbüs sayəsində Dövlət Şəhərsalma və Arxitektura Komitəsində çalışan mütəxəssislər müasir müstəqil Azərbaycan dövlətinin memarı və qurucusu, dünya şöhrətli siyasi xadim, ulu öndər Heydər Əliyevin həyatı və peşəkar fəaliyyəti ilə yaxından tanış olmaq, onun əziz xatirəsini yad etmək imkanını əldə ediblər. Bununla yanaşı, qurumun rəhbərliyi və kollektivi tərəfindən Fəxri xiyabanda ümummilli lider Heydər Əliyevin əziz xatirəsi ehtiramla yad edilib.\n“Xalq dövlət üçün yox, dövlət xalq üçün olmalıdır” - deyən ulu öndər Heydər Əliyevin bütün fəaliyyəti xalqla, Azərbaycan dövləti ilə bağlı olub. Ötən əsrin 90-cı illərinin əvvəllərində Azərbaycan bir çox təhlükələr qarşısında qalanda məhz ümummilli lider Heydər Əliyevin möhkəm siyasi iradəsi sayəsində ölkədə köklü dəyişiklikləri həyata keçirmək mümkün olub. Ulu Öndər ölkəmizin inkişaf strategiyasını müəyyən edib, inkişafın Azərbaycan modelini yaradıb. Sarsılmaz əqidəyə, möhkəm iradəyə malik, qətiyyətli, yenilməz bir insan olan dahi şəxsiyyət Heydər Əliyevin həyatı gənclər üçün əsl nümunədir.\nUlu öndər Heydər Əliyev daim tərəqqisi üçün çalışdığı, zəngin mədəniyyəti, böyük tarixi keçmişi ilə qürur duyduğu və gələcək nəsillər üçün miras qoyduğu doğma yurdu – Azərbaycanı bir dövlət kimi zamanın ağır və sərt sınaqlarından çıxarmağa müvəffəq olub. Ümummilli Lider Azərbaycanın adını bir dövlət kimi dünya tarixinə böyük hərflərlə və əbədi olaraq yazıb. Bu gün hər bir tikinti işçisi, layihəçi və memar fərəh duyur ki, ulu öndər Heydər Əliyev kimi memarı olan gözəl bir ölkədə yaşayır, işləyir və çalışır.\nDövlət Şəhərsalma və Arxitektura Komitəsinin rəhbərliyi və hər bir əməkdaşı Ümummilli Liderin siyasətini ləyaqətlə davam etdirən Prezident İlham Əliyevin ölkənin davamlı və hərtərəfli inkişafına, beynəlxalq nüfuzunun möhkəmləndirilməsinə və respublika əhalisinin həyat şəraitinin yüksəlməsinə hədəflənən fəaliyyətinə hər zaman dəstək olaraq qarşıya qoyulan vəzifələrin ən yüksək səviyyədə yerinə yetirmək üçün bütün səylərini və qüvvəsini səfərbər edəcək.\n“Müstəqil Azərbaycan dövləti günü-gündən möhkəmlənəcək, inkişaf edəcək və müstəqilliyini heç zaman əldən verməyəcək” - deyən ulu öndər Heydər Əliyev xalqın yaddaşında öz layiqli yerini tutaraq, daim qəlblərdə yaşayacaq.\nAZERTAG.AZ :Dövlət Şəhərsalma və Arxitektura Komitəsinin əməkdaşları Ulu Öndərin xatirəsini yad ediblər


Ali Məclisin Sədri məruzə etdi | "Nuhçıxan" İnformasiya Agentliyi\nAli Məclisin Sədri məruzə etdi\nSessiyada Naxçıvan Muxtar Respublikası Ali Məclisinin Sədri Vasif Talıbov 2020-ci ildə Naxçıvan Muxtar Respublikasının sosial-iqtisadi inkişafının yekunları barədə məruzə edib.\nCari dövrdə Naxçıvan Beynəlxalq Hava Limanında yeni uçuş- enmə zolağı tikilmiş, Naxçıvan şəhərində 400 yerlik avtomobil parkının tikintisi davam etdirilmişdir. Dəmiryolu təsərrüfatında da infrastruktur tədbirləri davam etdirilmişdir. Bu il muxtar respublikada dəmiryolu nəqliyyatı ilə 133 min tondan artıq yük və 96 minə yaxın sərnişin daşınmışdır.\nKarantin dövründə Naxçıvan şəhərində və muxtar respublikanın rayonlarında yaşayan tənha ahıl, ünvanlı dövlət sosial yardımı alan, çoxuşaqlı ailə və xüsusi qayğıya ehtiyacı olan 3 min 955 nəfərə ərzaq payları, muxtar respublikada təhsil alan və pandemiyaya görə ölkələrinə gedə bilməyən 257 əcnəbi tələbəyə ərzaq və maddi yardım verilmiş, sosial qayğıya ehtiyacı olan 258 ailənin özünüməşğulluğu təmin olunmuşdur. İşsiz kimi qeydiyyata alınan vətəndaşlara 190 manat birdəfəlik vəsait ödənilmiş, vergi ödəyicisi kimi qeydiyyatda olan sahibkarlıq subyektlərinə 7 milyon 279 min manat maliyyə yardımı göstərilmişdir.\nBədən tərbiyəsi və idman gənclərin fiziki inkişafında və asudə vaxtının səmərəli təşkilində mühüm rol oynayır. 2020-ci ildə Naxçıvan şəhərində “5 Mart-Bədən Tərbiyəsi və İdman Günü”nə həsr olunmuş “İdman Festivalı” keçirilmiş, muxtar respublika şahmatçılarının 13 beynəlxalq, 6 ölkə səviyyəli onlayn yarışlarda iştirakı təmin edilmişdir. İl ərzində keçirilən ölkə və beynəlxalq səviyyəli idman yarışlarında ümumilikdə 37 medal qazanılmışdır. Uzunoba Su Anbarı ərazisində çimərlik futbolu meydançasının yaradılması başa çatdırılmış, təlim-məşq kompleksinin və Ordubad Şəhər Stadionunun tikintisi davam etdirilmişdir.


Azərbaycan Prezidenti İlham Əliyev Dağlıq Qarabağ və ətraf rayonlarla bağlı həqiqətləri dünya mediasına açıqlamaqda davam edir.\nPrezident İlham Əliyevin nüfuzlu beynəlxalq mətbuat orqanlarına verdiyi müsahibələr informasiya müharibəsi sahəsində də Azərbaycanın mövqeyini kifayət qədər gücləndirir. Azərbaycan həqiqətlərini ölkənin birinci şəxsindən dinləyən mətbu orqanların nümayəndələri münaqişə ilə bağlı ən etibarlı mənbə əldə edirlər. Beləliklə də Azərbaycanın haqlı mövqeyi bu mətbu orqanlar vasitəsilə təbliğ olunur.\nİlham Əliyev oktyabrın 21-də isə Yaponiyanın məşhur “Nikkei” qəzetinə müsahibəsində əks-hücum əməliyyatı, Dağlıq Qarabağın gələcəyi, danışıqların perspektivi və s. məsələlərdən danışıb.\nDövlət başçısı dünyanın bu media nəhənginə müsahibəsində Azərbaycanın işğal altında olan torpaqlarının azad olunması ilə bağlı mövqeyini bir daha açıq şəkildə ortaya qoyub. Prezident Ermənistanın Azərbaycan torpaqlarını işğal etdiyini, bu ərazilərdən çıxmaq istəmədiyini, bu azmış kimi, həmin bölgələrdə möhkəmlənməyə başladığını da qeyd edib.\nİlham Əliyev danışıqlara başlamağın şərtlərindən də danışıb. Dövlət başçısı bildirib ki, ilk növbədə, Ermənistan işğal etdiyi Azərbaycan torpaqlarından çıxmalıdır. Əvvəlki status-kvo və təmas xəttinin mövcud olmadığını deyən Prezident deyib ki, Ermənistan rəhbərliyi daha məntiqli davranmalı və işğal edilmiş ərazilərin boşaldılmasına sadiq olmalıdır.\nPrezident İlham Əliyev müsahibəsində 30 ilə yaxın dövrdə ATƏT-in Minsk qrupunun fəaliyyətində Azərbaycanın hər zaman beynəlxalq öhdəliklərə və əməkdaşlığa sadiq olduğunu, lakin bunun qarşılığını görmədiyini bildirib. Busəbəbdən də Azərbaycan dövlətinin və xalqının daha 30 ilgözləmək fikri yoxdur, artıq status-kvo yoxdur. Lakin regiondavə dünyada sülh proseslərinə hər zaman dəstək olan Azərbaycandanışıqlar üçün qapını açıq qoyur - çox sadə bir şərtlə - Ermənistan qoşunları bütün işğal olunmuş ərazilərimizdənçıxmalıdır. Azərbaycan birinci və ikinci humanitar atəşkəsə dəsadiqlik göstərdi, lakin mənfur düşmən mülki insanlarınyaşadığı ərazilərə ballistik raketlərlə hücum etdi. Ermənistandasağlam düşüncəli insanlar hakimiyyətdə olmayanadək sadəvətəndaşlar əziyyət çəkəcəklər. Biz Dağlıq Qarabağda yaşayanerməni əsilli vətəndaşlarımızın da hüquqlarını qorumağa hazırıq. Onlar da neofaşist erməni hakimiyyətinin əsirlərinə çevriliblər. Azərbaycan tolerant dövlətdir. Bakının mərkəzində ermənikilsəsi olduğu halda neofaşist erməni hakimiyyəti DağlıqQarabağ və ətrafdakı rayonlardakı məscidlərdə donuzsaxlayaraq bütün müsəlman dünyasını təhqir edir. Bütün buvəhşiliklərə baxmayaraq beynəlxalq sülhə töhfələr verənAzərbaycan işğal qurtarandan sonra da regionun inkişafı üçünəlindən gələni əsirgəməyəcək\nBöyük oxucu kütləsinə malik qəzetin müxbirləri Yaponiya xaricində əsasən dünya üzrə nüfuzlu siyasətçilərdən müsahibələr götürürlər. Prezident İlham Əliyevin bu mətbu orqana verdiyi müsahibə, heç şübhəsiz ki, bütün Asiya qitəsində geniş marağa səbəb olub və Azərbaycan həqiqətlərinin təbliği baxımından kifayət qədər böyük əhəmiyyət daşıyıb.\nBeləliklə, Prezident İlham Əliyev bu müsahibəsi ilə Azərbaycanın məsələyə dair mövqeyini, beynəlxalq vasitəçilərə ismarışını, habelə bölgənin perspektivini açıqlayıb\nHüseynova Aynur Fərman qızı


LİDERLİK DƏRSLƏRİ – QANDİ – Alan Axelrod – Pulsuz çatdırılma |Hamisiburada.az |Elektron ticarət |Onlayn satış |\nMəhsulun kodu: Alan Axelrod\nQandi “liderlik xidmət göstərməkdir” ideyasının canlı təcəssümü idi. İnandırma sənətini əla bilirdi: ümumi rifah naminə özün...\nQandi “liderlik xidmət göstərməkdir” ideyasının canlı təcəssümü idi. İnandırma sənətini əla bilirdi: ümumi rifah naminə özünü fəda etməyə hazır olması ən qüdrətli nümunə idi. Nəticədə az qala mümkünsüz görünəni mümkün etməyə və Hindistanın dirçəlməsinə yardım göstərməyə müyəssər oldu.\nBəxtimiz gətirib: müəllim öz düşüncə, prinsip, məqsəd və ən əvvəl metodlarını əks etdirən çoxlu yazılı sübut qoyub getmişdir. Onları öyrənmək və böyüklüyündən, yaxud kiçikliyindən asılı olmayaraq, hər hansı kollektiv təşəbbüsdə tətbiq etmək imkanımız vardır. Mahatma Qandinin dərsləri ən məharətli top-menecerlərin və iş adamlarının təcrübəsini belə zənginləşdirir.\nQANDİ CEO: Liderlik dərsləri


Neft Fonduna 1 milyardlıq zərər\nAzərbaycan Respublikası Dövlət Neft Fondunun (ARDNF) zərəri ilk dəfə rekord səviyyəyə çatıb.\n“Ucnoqta.az” bizimyol.info-ya istinadən xəbər verir ki, Fondun 2014-cü ilin 9 ayının nəticələrinə görə, valyuta məzənnələrinin dəyişməsindən yaranan fərq üzrə büdcədənkənar xərcləri (zərəri) 962,7 milyon manat təşkil edib. O cümlədən qızılın qiymətinin dəyişməsindən yaranan fərq üzrə Fondun büdcədənkənar gəlirləri 3,7 milyon manat, ABŞ dolları, Avro, İngilis funt sterlinqi və digər valyutaların dəyişməsindən yaranan fərq üzrə büdcədənkənar xərcləri isə 966,4 milyon manat olub. ARDNF bildirir ki, 2014-cü ilin yanvar-sentyabr ayları ərzində Neft Fondunun büdcə gəlirləri 10 131,9 milyon manat, büdcə xərcləri isə 8 041,2 milyon manat təşkil edib.\n2014-cü ilin yanvar-sentyabr ayları ərzində Dövlət Neft Fondunun neft və qaz sazişlərinin həyata keçirilməsi ilə bağlı gəlirləri 9 969,6 milyon manat, o cümlədən mənfəət neftinin və qazın satışından 9 947,8 milyon manat, tranzit gəlirləri 6,8 milyon manat, bonus ödənişləri 13,3 milyon manat, akrhesabı ödənişlər 1,7 milyon manat olub. Caspianbarrel.org-un hesablamalarına görə, 9 ayda fonda daxilolmalar 46 milyon manat artıb. Vəsaitlərin idarə olunmasından əldə olunan gəlirlər isə 2 dəfə azalıb. Belə ki, ötən ilin müvafiq dövrü ilə müqayisədə idarə olunmadan əldə olunan gəlir 311,2 milyon olub. Bu ilin 9 ayı ərzində isə Neft Fondunun vəsaitlərinin idarə olunmasından əldə olunan gəlirlər 162,3 milyon manat təşkil edib.\nHesabat dövrü ərzində Neft Fondunun 2014-cü il büdcəsinin xərclərinin icrasına gəlincə;\n- 7 399,7 milyon manat vəsait dövlət büdcəsinə transfert edilib.\n- Qaçqın və məcburi köçkün ailələrinin məskunlaşdırılması və sosial-məişət vəziyyətinin yaxşılaşdırılması üzrə tədbirlərin həyata keçirilməsinə 254,2 milyon manat,\n- Samur-Abşeron suvarma sisteminin yenidən qurulmasına 24,8 milyon manat,\n- "Bakı-Tiflis-Qars yeni dəmir yolu" layihəsinin maliyyələşdirilməsinə 47,5 milyon manat vəsait ayrılıb.\n- "2007-2015-ci illərdə Azərbaycan gənclərinin xarici ölkələrdə təhsili üzrə Dövlət Proqramı"nın maliyyələşdirilməsinə 18 milyon manat vəsait yönəldilib.\n- "Şahdəniz" qaz-kondensat yatağının istismarının ikinci mərhələsi, Cənubi Qafqaz Boru Kəmərinin genişləndirilməsi, TANAP və TAP layihələri üzrə yaradılmış səhmdar cəmiyyətin birbaşa dövlət mülkiyyətində olan səhmlərinin maliyyələşdirilməsi məqsədilə 40,0 milyon manat,\n- "STAR" neft emalı kompleksinin tikintisi üçün isə 223,5 milyon manat vəsait xərclənib.\n- 2014-cü ilin yanvar-sentyabr ayları ərzində Neft Fondunun idarə edilməsi ilə bağlı xərcləri 33,5 milyon manat təşkil edib.\n2014-cü il oktyabrın 1-nə Fondun aktivləri 2014-cü ilin əvvəlinə (35 877,5 milyon ABŞ dolları) nisbətən 3,98 faiz artaraq 37 305,3 milyon ABŞ dollarına bərabər olub.\nAncaq caspianbarrel.org bir fakta diqqət yetirir ki, cari ilin iyul ayının 1-nə Neft Fondunun aktivləri 37 622,4 milyon dollar idi. Deməli, III rüb ərzində Neft Fondunun aktivləri 317,1 milyon dollar azalıb. Yəni hökumət artıq büdcəni icra etmək üçün valyuta ehtiyatlarına müraciət etməyə başlayıb.\nARDNF-in 9 ayının nəticələrini "Bizim Yol"a şərh edən İqtisadi Təşəbbüslərə Yardım İctimai Birliyinin eksperti Samir Əliyevin sözlərinə görə, burada əsas diqqət çəkən bir neçə məqam var: "Bunlardan biri gəlirlərin ötən ilin müvafiq dövrü ilə müqayisədə azalmasıdır. Keçən ilin 9 ayında gəlirlilik 1 faiz təşkil edirdisə, bu il 0,6 faizə düşüb. Aktivlərin həcmi artsa da, gəlirlilik səviyyəsi aşağı düşür.\nİkinci məqam, Fondun zərərinin həcminin təqribən 1 milyard manata yaxınlaşmasıdır. Bu, çox böyük bir rəqəmdir və indiyədək belə böyük zərər olmamışdı".\nBəs nəyə görə belə iri həcmdə zərər yaranıb?\n"Doğrudur, bu, qiymətləndirmə nəticəsində meydana çıxan zərərdir. Mühasibatlıq nöqteyi nəzərdən Mərkəzi Bankın konkret tarixə olan məzənnələri əsasında hesablanıb və müəyyən olunub ki, 962,7 milyon manat itki yaranıb. Bunun da başlıca səbəbi valyuta səbətinə daxil olan dollardan başqa bütün valyutaların ucuzlaşmasıdır. Kiçik bir araşdırma apardım", deyə S.Əliyev cavabında vurğuladı.\nEkspertə görə, səbətdə olan valyutaların məzənnəsi kəskin şəkildə ucuzlaşıb: "Zərərin həcmi manatla göstərilir. İlin əvvəli ilə müqayisədə avro ucuzlaşıb. Ümumi valyuta ehtiyatında avronun payı 35,4 faizdir. Söhbət 9,7 milyard həcmdə olan avrodan gedir. 962,7 milyon manatlıq itkinin təxminən 700 milyona yaxını avronun payının üzərinə düşür. Azərbaycan manatının məzənnəsi dollara əsasən müəyyən edilir. Dünya bazarında dollar digər valyutalara nisbətən məzənnəsini necə dəyişirsə, birbaşa olaraq həmin valyutaların manata olan məzənnəsi də dəyişir. Yəni dollar avroya münasibətdə bahalaşırsa, avtomatik olaraq manat da avroyla müqayisədə bahalaşacaq. Eyni proses digər valyutalara da aiddir. Son zamanlar dolların bahalaşması müşahidə edilir. Xüsusilə, səbətə daxil edilmiş valyutalar ucuzlaşır. Avronun kursu 7 faiz ucuzlaşdığına görə zərərin ən böyük hissəsi də onun payına düşüb.\nValyuta ehtiyatımızda üçüncü böyük paya Britaniya Funt-sterlinqi daxildir - 5,3 faiz. Funt-sterlinqin manata olan məzənnəsi bu ilin 9 ayına nisbətən 1,2 faiz ucuzlaşıb. Burada təqribən 10 milyonluq itkidən söhbət gedir.\nDigər böyük çəkiyə malik olan valyuta isə rus rubludur-1,3 faizdir. Ən çox da ucuzlaşma rus rublundadır. Manata münasibətdə 16 faiz ucuzlaşıb. Kobud hesablamalar apardıqda hardasa 100 milyona yaxın itki rus rublunun payına düşür.\nFondun səbətində 1,2 faiz paya malik olan türk lirəsi manata nisbətən 5 faiz ucuzlaşıb. 0,5 faiz paya malik olan Avstraliya dolları milli pulla müqayisədə 1,8 faiz aşağı enib.\nAzərbaycanın valyuta ehtiyatlarında yeganə dollar və Cənubi Koreya vonu dünya bazarında möhkəmlənib. Vonun səbətdəki payı 1,2 faizdir.\nİndi nə baş verir? Tərəzinin sol tərəfinə dolları, sağ tərəfinə digər valyutaları qoyaq. Nəzərə almaq lazımdır ki, dolların rezervlərdəki payı 51,7 faizdir. Əslində, bütün valyutaların kursu dollara münasibətdə müəyyən edilir. Mərkəzi Bank dolların payını 50 faizdən yuxarı götürməklə, tərəzinin sağ tərəfindəki valyutaların ucuzlaşmasını kompensasiya edir. Burada zərərin yaranmasının bir səbəbi valyuta məzənnələrinin dəyişməsidirsə, digər səbəbi dolların manata nisbətdə kursunun sabit qalmasıdır. Əgər dollar manata münasibətdə də bahalaşsaydı, o zaman bu zərərin həcmi az olardı. İtkiləri manatın ucuzlaşması və dolların bahalaşması hesabına kompensasiya edə bilərdik. Amma Mərkəzi Bankın manatın məzənnəsinin sabit saxlama siyasəti rezervlərimizin artmasına təsir göstərməyib".\nEkspert düşünür ki, manatın dollara nisbətən kursunun sabit saxlanılması Mərkəzi Bank üçün təzyiqdir: "Məhz bu siyasət Neft Fondunun zərərini 1 milyard manata qədər gətirib çıxarmasına təsir göstərib. Dollar manatla müqayisədə 5 faiz bahalaşsaydı, təqribən 600-700 milyon manat qənaət etmək olardı.\nİdarə edilmədən əldə olunan gəlirlərin də iki dəfə azalmasının səbəbi məhz valyuta məzənnələrinin dəyişməsidir. Eyni zamanda səhmlərə yatırımlar qoyulub. Rusiyada səhm bazarına qoyulan investisiyaların həcmi 16 milyard rubl təşkil edir. Həm rublun ucuzlaşmasına görə aktivlərin dəyəri aşağı düşüb, həm də "VTB" Bankın səhmlərinin dəyəri azalıb. Bildiyiniz kimi, Neft Fondu "VTB" Bankın səhmlərinə 500 milyon dollar yatırım qoyub".\n"Nəzəri olsa da, zərər idarə olunmadan əldə olunan gəlirləri üstələyib" sualına S.Əliyev belə cavab verdi: "Elə demək olar. İdarə olunmadan əldə olunan gəlir cəmi 162 milyon manatdır. Zərər gəlirdən təqribən 5 dəfə çoxdur. Təəssüf ki, aktivlərin həcmi artsa da, onların idarə edilməsindən əldə olunan gəlir azalır. Bu, bir-birinə tərs mütənasibdir. Belə ki, ötən ilin müvafiq dövründə 35 milyard manatdan təqribən 300 milyon manat qazanılıbsa, bu il 37 milyarddan cəmi 162 milyon manat qazanc götürülüb. Bu gün Neft Fondunun aktivlərinin yerləşdirilməsi siyasətinə yenidən baxılmalıdır. Orada müəyyən diversifikasiya addımları atılmalıdır. Əks təqdirdə itkilərin həcmi arta bilər. Nəzərə almaq lazımdır ki, neft ucuzlaşır və hökumətin Neft Fondunun ehtiyatlarına müraciət etmə ehtimalları artır".\n21 Oktyabr 2014 [11:19]


ECW şəkillərini MapInfo ilə necə istifadə etmək olar? - Daha çox - 2021\nMapInfo-da ECW şəkillərini görüntüyü gətirdiyim zaman 'qeydiyyatdan' keçirmədən istifadə etməyin bir yolu varmı?\nYəni ECW şəkilləri var onsuz da düzəldilmişdir (CİS üçün istifadə etdiyim hər halda) şəklin başlığına yerləşdirilmiş koordinat sistemi məlumatları ilə. ArcGIS, Quantum GIS, gvSIG və s. Kimi digər CİS tətbiqləri ümumiyyətlə problemsiz bir ECW görüntüsünü yükləyəcək ... və düzəltməyə çalışmadan, onsuz da düzəldilmiş!\nƏlbətdə ki, etibarlı qorxum MapInfo-da ECW'yi açdığımda 'qeyd' seçimini seçərək şəkilə artıq tətbiq olunan coğrafi düzəlişi dəyişdirəcəyəm (bəlkə də daha pisdir). Bunu etmək istəmirəm.\nMapInfo-nu artıq əldə etmiş və quraşdırılmasına kömək etməsi lazım olan potensial bir müştərim var.\nHər hansı bir düşüncə və / və ya kömək qiymətləndirilir.\n(Summit GIS və Xəritəçəkmə).\nEDIT (27/10/2011): MapInfo Professional 11.0 istifadə\nNicholas Lawrence, ECW sənədlərindən MapInfo-L-də sekmə faylları yaratmaq üçün bir MapBasic skriptini paylaşdı: http://groups.google.com/group/mapinfo-l/browse_thread/thread/366d3489343dc1ad\nBu skripti bir MapBasic kompilyatoru ilə tərtib etməlisiniz və skriptin məntiqinə öz koordinat sisteminizi (məlumat və proyeksiya) əlavə etməyiniz də mümkündür.\nPaylaşdığına görə Nicholas Lawrence'a təşəkkür edirəm!\nMapInfo'nun ECW-lərini yerli olaraq oxumasına imkan verən pulsuz bir əlavə (daha çox xüsusiyyətə sahib bir ticarət seçimi ilə) var. Yalnız MapInfo 8.5-ə qədər istifadə etdiyim üçün sonrakı versiyalar üçün danışa bilmərəm, amma şübhəsiz ki, əvvəlki versiyalarla 5.0 versiyasına qədər işləyir.\nMapImagery-in MapInfo üçün Ecw-də buradan əldə edin\nMapInfo ECW-lərdən georeferans məlumatlarını oxumaq üçün mübarizə aparır, ancaq eyni məlumatları MapInfo tərəfindən oxunacaq bir dünya sənədində (.eww) təmin edə bilərsiniz. ECW oxumaq və dünya faylını yaratmaq üçün GDAL kitabxanasından istifadə edən bir ssenari yazmaq mümkün ola bilər, amma belə bir ssenarinin artıq mövcud olduğunu bilmirəm.\nYeniləmə: ERDAS Image Web Server 2011 Utilities ilə birlikdə gələn NCSFileReporter komanda xətti proqramı, bir skript istifadə edərək bir TAB sənədində yenidən qurula bilən ECW georeferans məlumatlarını ehtiva edən bir mətn hesabatı hazırlayır, bu da bir çox ECW şəkillərindən georeferansın çıxarılmasına imkan verir. .\nAçıq bir sual ola biləcək bir şeyi bağışlayın, ancaq MapInfo Plugin üçün ECW istifadə edirsiniz? Guya MapInfo quraşdırma diskinin Utilities bölməsində tapılıb.\nBu plaginlə əlaqəli Kelsonun cavabındakı şərhlərimə baxın və bunun nə üçün yaxşı bir cavab olmadığını düşünürəm.\nVideoya baxın: Digitization By Mapinfo Professional (Sentyabr 2021).\nCopyright 2021 \_ Geologiya və Yer Elmləri xəbərləri, məqalələr, fotoşəkillər, xəritələr və s \_ ECW şəkillərini MapInfo ilə necə istifadə etmək olar?


Gələn həftə Azərbaycan-Latviya hökumətlərarası komissiyasının iclası keçiriləcək - Report.az\nGələn həftə Azərbaycan-Latviya hökumətlərarası komissiyasının iclası keçiriləcək\n9 İyun, 2016 02:14\nBakı. 9 iyun. REPORT.AZ/ Azərbaycanın Latviyadakı səfiri Cavanşir Axundov bu ölkənin rabitə naziri Uldis Auqulis ilə görüşüb.\nAzərbaycanın Latviyadakı səfirliyindən “Report”a verilən məlumata görə, görüşdə iki ölkənin ticari-iqtisadi əməkdaşlıq üzrə hökumətlərarası komissiyanın gələn həftə nəzərdə tutulan iclasının detalları müzakirə edilib.\nC.Axundov isə nəqliyyat və logistika sahəsində Azərbaycanın potensialı, “Şimal-Cənub” Beynəlxalq Nəqliyyat Dəhlizinin, Astarada yük terminalının imkanları barədə məlumat verib. O bildirib ki, “Şimal-Cənub” Beynəlxalq Nəqliyyat Dəhlizinin Əlaqələndirmə Mərkəzinin yaradılması barədə ilkin razılaşma əldə olunub.\nNazir U.Auqulis “ZUBR” konteyner zavodundan və bu layihə vasitəsilə Latviyanın İpək Yoluna qoşulması imkanlarından danışıb. Nazir vurğulayıb ki, Latviyanın nəqliyyat infrastrukturu – limanları və dəmir yolu vasitəsilə Azərbaycandan Avropa İttifaqına ixracın həcmini artırmaq üçün böyük imkanlar var. Latviya Azərbaycanın istehsalı olan mallara maraq göstərir. U.Auqulis deyib ki, Latviya limanları Azərbaycanın neft və neft məhsulları, metal, maşınqayırma, kimya sənayesi məhsulları, meyvə-tərəvəz, çay və digər kənd təsərrüfatı məhsulları kimi eksport mallarını emal etməyə qadirdir.